ANF | بایک: بەرخودانی حەفتانین لەسەر هێڵی فەرماندە عەگیدە – ١ -\nبایک رایگەیاند، هەڵمەتی ١٥ی تەباخ بووە هیوای گەلانی رۆژهەڵاتی ناوەڕاست و وتی "ئەوانەى ئەمڕۆ لە حەفتانین بەرخودان دەکەن لەسەر هێڵی فەرماندە عەگیدن. نوێنەرایەتیی هێڵی گەریلای رێبەر ئاپۆ و فەرماندە عەگید دەکەن".\nهه‌ینی, 7 Aug 2020, 10:42\nجەمیل بایک هاوسەرۆکی دەستەى بەڕێوەبەری کۆما جڤاکێن کوردستان (کەجەکە) میوانی 'بەرنامەى تایبەت'ی کەناڵی ئاسمانیی ستێرک تیڤی بوو و لەسەر بارودۆخ و بابەتەکانی رۆژ شیکاریی گرنگی کرد. بایک ناڕەزایەتیی بەرامبەر بە راگەیاندرا و لێدوانی حکومەتى باشووری کوردستان نیشان دا، کە لە هێرشە داگیرکەرییەکانی دەوڵەتى تورک دا پەکەکە تاوانبار دەکەن. بایک سەرنجی خستە سەر ئەو راپۆرتانەش کە لە دژی پەکەکە ئامادە دەکرێن.\nبایک داوای لە گەلی کورد کرد، لە دژی سیاسەتەکانی شەڕی چەپەڵی دەوڵەتی تورک ئاگاداری خۆیان و هۆشیار بن و وتی "دەوڵەتى تورک لە کەسایەتیی ژنان، گەنجان و منداڵانی کورددا دەیەوێت ئیرادەی گەلی کورد تێکبشکێنێت و رادەستی خۆی بکات. لەبەر ئەوەش هێرش دەکاتە سەر ژنان، چونکە ژنان لە دژی فاشیزم، داگیرکەری، زوڵم و کۆیلەیەتی نوێنەرایەتیی ئازادی و دیموکراسی دەکەن".\nگەنجانی کورد لە سەربازیدا دەکوژرێن، بەڵام دەوڵەتی تورک دەڵێت، "جەڵتەى دڵ لێی دا، کەوتەخوارەوە، روون نییە چی روویداوە". هەم دەیانکوژێت، هەمیش ئاڵا بە تەرمەکانیاندا دەئاڵێنێت و بەشداری مەراسیمی بەخاکسپاردنیان دەکات. لە دوایین رووداودا بنەماڵەیەک لە سەرحەد ئەوەى قبوڵ نەکرد. دەبێت مرۆڤ لە دژی دوژمن بوەستێتەوە. بە تایبەتی ژنان و گەنجانی کورد دەبێت خۆیان لە ئەفسەر، سەرباز، پۆلیس، میت، چەتە، جەردەوان و نوێنەرانی دەوڵەتی تورک نزیک نەکەنەوە. دەبێت نەبنە عاشقی بکوژەکەى خۆیان، دەبێت لێپرسینەوە لە بکوژەکەیان بکەن".\nچاوپێکەوتنەکە لەگەڵ جەمیل بایک هاوسەرۆکی دەستەى بەڕێوەبەری کەجەکە بەمشێوەیەی خوارەوەیە:\n١٣ ساڵ بەسەر ئەو فەرمانەدا تێپەڕی، کە لە ١٥ی ئابی ٢٠٠٧ دا لە شەنگال روویدا. ٦ ساڵ بەسەر فەرمانی ٣ی ئابی ٢٠١٤ دا تێپەڕی. لە ئەو دوو رووداوەدا هەزاران مرۆڤی ئێزدیی کۆمەڵکوژ کران. ئێستاش ئەو هێرشە قڕکەرانانە بەردەوامییان هەیە. لەو کاتەدا دەروێشە هاوچەرخەکان رێگرییان لەو قڕکردنە کردبوو، بۆیە گرنگە ئەوە روون بێت و بزانرێت، ئامانجیان لەو قڕکردنانە چی بوو و ئەمڕۆ بۆ پێشگرتن لە فەرمانەکان دەبێت چی بکرێت؟\nپێش هەموو شتێک من لە کەسایەتیی مام زەکی، زەردەشت و بێریڤاندا یادی هەموو شەهیدانی ئێزدخان بەرز رادەگرم و سەر لە بەرامبەر هەمویاندا دادەنەوێنم. ئەو بەڵێن و پەیمانەى بە گەلەکەمان و شەهیدانمان داوە، دووبارەی دەکەینەوە. بۆ داعش هێرشی کردە سەر ئێزدخان و گەلی ئێزدیمان و خواستی چی بکات؟ پێویستە مرۆڤ لەوە باش تێبگات. ئەگەر داعش هێرشی کردووەتە سەر گەلی ئێزیدیمان و کۆمەڵکوژیی ئەنجامدا ئەوا عەقڵییەتێک لە پشتییەوە هەیە. ئەو عەقڵییەتە لە رۆژهەڵاتی ناوەڕاست دا هەیە و داعشی لێدروستبووە. داعش بەو عەقڵییەتە هێرشی کردە سەر ئێزدخان و گەلی ئێزدیمان. ئەگەر مرۆڤ لەو عەقڵییەتە لە رۆژهەڵاتی ناوەڕاست دا تێنەگات، مرۆڤ ناتوانێت لە هێرشی داعش بۆ سەر ئێزدخان تێبگات. ئەمڕۆ هەندێک دەڵێن، ئێمە لە دژی داعشین، ئەوەش چەند راست بێت، مرۆڤ لەوەش تێدەگات. ئەوانەى لە دژی داعشن پێویستە لە دژی ئەو عەقڵیەتە بوەستنەوە، کە داعشی دروستکردووە. ئەگەر لە بەرامبەریدا نەوەستنەوە ئەوا ئەو کاتە هەموو قسەکانیان پووچە و بۆ فریودانە. ئێستا لە رۆژهەڵاتی ناوەڕاست دا عەقڵییەتێک هەیە، ئەو عەقڵییەتە زۆر بەهێزیشە. ئەو عەقڵییەتە چییە؟ نەتەوە دەوڵەت، نەژادپەرەستی و ئایین، ئەخلاق، بە کۆمەڵگەبوون و ئەوانە هەموویان هەیە. ئەگەر داعش لە رۆژهەڵاتی ناوەڕاست دروستبووە، داعش دەرەنجامی ئەو عەقڵییەتەیە کە لە رۆژهەڵاتی ناوەڕاستدا هەیە. ئەو عەقڵییەتە داعشی دروستکرد. داعش ئەو عەقڵییەتە لە ئاستێکی باڵادا نوێنەرایەتی دەکات، بەڵام ئەو عەقڵییەتە لە دەرەوەى راستیی رۆژهەڵاتی ناوەڕاستە، چونکە لە رۆژهەڵاتی ناوەڕاست دا ئایین هەیە، ویژدان هەیە، ئەخلاق هەیە، کۆمەڵگەبوون هەیە، دروستبوونی داعش لە دژی ئەوانەیە و بە پێچەوانەى ئەو شتانەیە. لە رۆژهەڵاتی ناوەڕاست دا بە تەواوەتی نەژادپەرەستی و نەتەوە دەوڵەت-یان بۆ خۆیان بە بنەما گرتووە. ئەو عەقڵییەتەیان لە ئاستێکى باڵادا پێشخستووە و بڵاویانکردووەتەوە. لەبەر ئەوە داعش خواستی دەستبەسەر ئێزدخان دا بگرێت و لەوێ قڕکردن و کۆمەڵکوژی ئەنجام بدات، چونکە لە عەقڵییەتى نەتەوە دەڵەت دا نەژادپەرەستی هەیە. ئەوە لە کاتێکدایە پێشتر گەلان لە رۆژهەڵاتی ناوەڕاست دا پێکەوە ژیاون، لە نێوان گەلان دا کێشەى زۆر بوونی نەبووە. کۆمەڵگە هەبوو، ویژدان هەبوو، ئەخەلاق هەبوو. لەبەر ئەوەش گەلانی رۆژهەڵاتی ناوەڕاست برایانە و بە ئاسانی پێکەوە دەژیان. کاتێک ئەو عەقڵییەتەى نەتەوە دەوڵەتی نەژادپەرەستی پەرەی سەند، رۆژهەڵاتی ناوەڕاستی خراپ کرد، گەلانی رۆژهەڵاتی ناوەڕاستی پارچە پارچە کرد. لە رۆژهەڵاتی ناوەڕاست دا ئەوانەى خۆیان بەهێز دەزانن هێرش دەکەنە سەر ئەوانەی کە لاوازن و دەیانەوێت ئەوانە بسڕنەوە. گەلی ئێزدیشمان گەلێکى دێرینە، ئایینەکەشی ئایینێکى دێرینە، بە لاوازیان زانی بۆیە هێرشیان کردەسەری و خواستیان گەلی ئێزدیمان قڕ بکەن. ئامانجی هێرشەکەى داعش ئەوە بوو. لە پشت داعشەوە چەندین هێز هەبوون، هێزە سەرەکی و بنەڕەتییەکەی پشت داعشیش دەوڵەتی تورک بوو. ئەوە ئەمڕۆ بۆ هەموو کەس ئاشکرا بووە، رەنگە پێشتر ئەوەیان زۆر نەزانیایە، بەڵام ئەمڕۆ دەیزانن. داعش لەلایەن دەوڵەتی تورکەوە بەهێز کرا و هێرشی کردە سەر ئێزدییەکان، چونکە لە مێژووشدا لە کاتی عوسمانییەکان و لە دواى ئەوانیش بە بەردەوامی هێرش کراوەتە سەر ئێزدییەکان و خواستیان ئێزدییەکان لە ناو ببەن و بیانسڕنەوە. دەوڵەتى تورک لەبەر ئەوەى دەوڵەتێکى نەتەوەیە، ئەو بنەمایە بۆ خۆی وەرگرتووە ودەیەوێت هەموو گەلانی تر بسڕێتەوە. لە ناو گەلانی تریشدا لاوازترینیان و دێرینترینیان گەلی ئێزدیمان بوو. لەبەر ئەوە داعش پەلاماری دان بۆ ئەوەى زیانێکى زۆر گەورەیان لێ بدات، لە کەسایەتیی ئێزدییەکاندا گورز و زیان لە گەلانی ناوچەکە بدەن، چونکە سیاسەتی نەتەوە دەوڵەت نەژادپەرەستیی دەوێت. لەسەر شەنگال، لەسەر گەلی ئێزدیمان سیاسەتی قڕکردن و سڕینەوەیان پێشخست.\nپەدەکە و حکومەتى عێراق ئێزدییەکانیان لە ژێر چەپۆکەی داعش دا بەجێهێشت\nدەزانرێت نە دەوڵەتى عێراق و نە پەدەکە لە شەنگال خاوەندارییان لە گەلی ئێزدیمان نەکرد. بۆ؟ چونکە ئەو شوێنەیان بۆ خۆیان بە گرنگ نەدەزانی. یانی ئەو گەلە و ئەو زەوییەیان بە هی خۆیان نەزانیوە. تەنها بەڕێوەبردنی دەسەڵاتی خۆیان لەوێ بۆ گرنگ بووە. چۆن لەوێ نەتەوە دەوڵەت پێشدەخەن بەو شێوەیەش نەژادپەرەستی پێشدەخەن، چۆن گەلی ئێزدی بکەن بە کۆیلە، بۆ ئەوانە لەوێ دەمانەوە. نەک بۆ ئەوەى خاوەندارییان لێ بکەن و بیانپارێزن. ئەگەر ئەو گەلە و خاکەیان بە هی خۆیان بزانیایە ئەوا خاوەندارییان لێدەکردن، هەرگیز گەلی ئێزدیمانیان رادەستی داعش نەدەکرد. لەوێش ئەو کۆمەڵکوژییەش بەسەر گەلەکەماندا نەدەهات. مرۆڤ سەیری موسڵ بکات، کاتێک داعش کۆنسوڵخانەى تورکیای گرت، هیچ کەسێکى نەکوشت. ئێمە دەزانین داعش لە کوێ و کێی دەستگیر بکردایە هەموویانی دەکوشت، بەڵام بۆ کۆنسوڵخانەى تورکیای گرت و کەسی نەکوشت؟ چونکە پەیوەندیی بە تورکیاوە هەبوو، تورکیا هاوکاریی دەکردن، تورکیا دەیخواست لە رێگەى ئەوانەوە دەسەڵاتی نەتەوە دەوڵەتەکەى پێشبخات، لەبەر ئەوە هیچیان لێ نەکردن. لە دوایشدا هەر خۆیان هەموو ئەو کەسانەی کۆنسوڵخانەى دەوڵەتی تورک-یان برد و رادەستی تورکیایان کرد. ئەوە لە نێوان داعش و تورکیادا چۆنیەتیی پەیوەندییەکان روون دەکاتەوە. ئەگەر پەیوەندیی تورکیا بە داعشەوە بەو شێوەیە نەبوایە داعش نەیدەتوانی بەو شێوەیە هێرش بکاتە سەر شەنگال. ئەگەر پەدەکە و عێراقیش ئەو گەلەیان بە گەلی خۆیان بزانیایە، رێزیان لەو گەلە بگرتایە ئەوا هەرگیز ئەو گەلەیان رادەستی داعش نەدەکرد. لەبەر ئەوانە کارەساتی زۆر گەورە بەسەر گەلی ئێزدیماندا هات. ئەگەر هەپەگە، یەپەگە و یەپەژە دەستوبرد و لە کاتی خۆیدا دەستێوەردانیان نەکردایە، ئەوا فەرمانی ٧٣هەمین بە ئامانجەکەى خۆی دەگەیشت و رەنگە ئەمڕۆ شتێک بە ناوی شەنگال، ئێزدخان، ئێزدییەکان نەمایەتەوە. ئەو دەستێوەرادانە لە کاتی خۆیدا بوو، زۆر قورس و دژواریش بوو، چونکە کەس نەیدەوێرا ئەو بوێرییە بداتە بەر خۆی، کە لەوێ دەستێوەردان بکات. کەس بڕوای نەدەکرد لەوێ دەستێوەردانێک دەکرێت، چونکە دەستێوەردانی لەو شێوەیەش لەوانەیە سەدا یەک ئەنجامی هەبێت و سەدا ٩٩ ئەو دەستێوەردانە بێ ئەنجام بێت، بەڵام پەکەکە، هەپەگە، یەپەگە، یەپەژە فەرمانی رێبەر ئاپۆیان بۆ خۆیان کردە بنەما و لە ئێزدخان، لەگەلی ئێزدیمان خاوەندارییان کرد. رێگایان نەدا ئەو کۆمەڵکوژییەی کە بەسەر گەلەکەماندا دێت بە ئامانجی خۆی بگات. راستە زۆر کۆمەڵکوژی روویاندا و ژنان و منداڵان دیلکران و فرۆشران و کوژران، بەڵام ئامانجی ئەوانە ئەوە بوو ئێزدییەکان بە تەواوی لەناو ببەن و بیانسڕنەوە. هەپەگە و یەپەگە نەیانهێشت ئەوە رووبدات. لێرەشەوە مرۆڤ ئەنجامێکى بۆ روون دەبێتەوە، پێویستە گەلی ئێزدیمان لەوەدا ئەزموونێکى مێژوویی بۆ خۆی وەربگرێت. ئێمە ئەرکی خۆمان بۆ گەلی ئێزدیمان و بۆ گەلی کورد و بۆ مرۆڤایەتی ئەنجامدا، بەڵام ئەوە بەس نییە. پێویستە گەلی ئێزدیی ئێزدخانمان ئەرکێکى مێژوویی بۆ خۆیان وەربگرن. ئەوە چییە؟ بینیان کە پەدەکە و عێراق خاوەنداریی لێنەکردن. ئەگەر خاوەندارییان لێبکردنایە ئەو کارەساتە گەورەیەیان بەسەردا نەدەهات. ئەگەر ئێمە دەڵێین، خاوەندارییان نەکرد، ئەگەر دەزگای خودی ئێزدییەکان هەبوایە، هێزی پاراستن و بەرگرییان هەبوایە، دیسان دەیانتوانی خۆیان بپارێزن. دیسانەوە ئەو کارەساتەیان بەسەردا نەدەهات. ئەمڕۆ هەندێک هەنگاویان لەسەر ئەو بنەمایانە هاوێشتوە و ئەو هەنگاوانە باشن، بەڵام دەبێت ئەوانە بەهێز بکەن. یانی گەلی ئێزدیمان بڕوای بە خۆی هەبێت و بڕوا بە کەسی تر نەکات. چارەسەری لە خۆیدا ببینێت، نەک لە دەرەوەى خۆیدا لە هەندێک هێزدا، پێشتر لە دەرەوەى خۆی دەیبینی، عێراق و پەدەکەى دەبینی، بەڵام ئەوان ئێوەیان نەپاراست. لەوە هەندێک ئەنجامیان بەدەستهێناوە و ئێستا خۆیان بە رێکخستن دەکەن. پێویستە ئەوانە باشتر بە رێکخستن بکەن و بەهێزتر بکەن، چونکە ئەوەى ئێوە بپارێزێت ئەو شتانەن. لەبەر ئەوەش پێویستە بڕواتان بە خۆتان هەبێت، یەکێتیی خۆتان و ئیرادەى خۆتان بەهێز بکەن. بە تێکۆشانی خۆتان دەرفەت بئافرێنن، لە دەرفەتەکاندا تێکۆشانی خۆتان بەهێز بکەن، بۆ خۆتان خۆبەڕێوەبەریی دیموکراتیک بە لەسەر خۆبوون و بەپێ داگرییەوە بەدی بهێنن. ئەوەى ژیانتان بۆ دەستەبەر بکات و ئێوە دەپارێزێت، ئەو شتانەن.\nدەبێت ٣ی ئاب وەک "رۆژی قڕکردنی ئێزدییەکان" قبوڵ بکرێت\nئەگەر خۆبەڕێوەبەریی خۆتان بەدینەهێنن، خاوەنداری لە خۆتان نەکەن، رێکخستنی سیاسی، دیپلۆماتیک، ئابووری و سەربازی پێشنەخەن دیسانەوە فەرمانتان لە دژ ئەنجام دەدرێتەوە. بۆ ئەوەى فەرمانی نوێ لە دژتان ئەنجام نەدرێت، پێویستە ئەوانە بۆ خۆتان پێشبخەن، چونکە ئەو مێژووەى ئێوەى پیادا تێپەڕیون ئەوەمان بۆ دەخاتەڕوو. کەس خاوەنداریی نەکردووە. ئەوەش نیشانی دەدات و دەیسەلمێنێت، کە مافی خۆیانە خۆبەڕێوەبەریی دیموکراتیکی خۆیان پێشبخەن، هێزی خۆپاراستنیان پێشبخەن و خۆیان بکەن بە کۆمەڵگەیەکى بە رێکخستنکراو. ئەوە راستە و مافی خۆیانە. پێویستە هەموو کورد پشتیوانی لەوە بکات. پێویستە عێراق ئەوە قبوڵ بکات و هەموو رێکخراوە نێونەتەوەییەکانیش دەبێت ئەوە قبوڵ بکەن. ئێستا لێرەدا دەمەوێت باسی هەندێک شت بکەم، پێویستە هەموو کەس ئەو قڕکردنەی بەسەر ئێزدییەکاندا هاتووە قبوڵ بکات و دانی پیادا بنێت و رۆژی ٣ی ئاب بکات بە رۆژی قڕکردن و کۆمەڵکوژکردنی گەلی ئێزدیمان. پێویستشیە گەلی ئێزدیمان کار بۆ ئەوە بکات. پێویستیشە هەموو کەس ئەوە قبوڵ بکات. گەلی ئێزدیمان لە کوێ دەبێت با ببێت، روو لە ئێزدخان و روو لە شەنگال بکات. تەنها لەوێ دەتوانێت بژی، لە دەرەوەى ئەو شوێنە ناتوانێت راستیی خۆی، ئایینی خۆی، کولتور و رۆشنبیریی خۆی، کەسایەتیی خۆی و کۆمەڵگەبوونی خۆی بپارێزێت. هەر خۆی کە هێرشکرایە سەریان و یەکێک لە ئامانجەکانى ئەوە بوو، کە ئێزدییەکان بڵاوە پێ بکەن، گەل بڵاوە پێ بکەن بۆ ئەوەى کۆتاییان پێ بهێنن. پێویستە ئەوەش ببێتە هۆکاری ئەوە کە ئێزدی خاوەنداری لە خۆیان بکەن، ئیرادە و رێکخستنبوونی خۆیان بەهێز بکەن، پاراستنی خۆیان بەهێز بکەن، خاوەنداری لە خۆیان بکەن و بڕوایان بە ژیانی خۆیان هەبێت. چارەسەری لە خۆیاندا ببینن، نەک لە هێزێکی تردا و نە لە شوێنێکى تردا. ئەوە کارە راستەکەیە. ئێستا لە باشوور هەندێک هەڵدەستن دەڵێن، نازانم بووە بە چیی چەکداران، نازانم یاسایی نییە، فڵان تیرۆریستە. یانی بەو شێوەیە ئامانج دیاری دەکەن. لە بری ئەوەى بڵێن 'ئێمە سپاس دەکەین، ئێوە نەتانهێشت چەپەڵییەکە بە ئێمە بگات، ئێوە کەرامەت و حورمەتی ئێمەتان پاراست، ژیانتان بۆ ئێمە دەستەبەرکرد، لەبەر ئەوانە ئێمە سپاس دەکەین' لە بریی ئەوە ئێوە خۆتان بە قەرزدار بزانن، سەیر بکەن چی دەڵێن، دەڵێن، ئێوە بۆ خاوەنداری لە خۆتان دەکەن، ئێوە بۆ خۆتان بە رێکخستن دەکەن، بۆ ئێوە خۆتان دەکەن بە خاوەن ئیرادە. دژایەتیی ئەوانە دەکەن. یانی ئیرادەى ئەو گەلە قبوڵ ناکەن. ئەوە چ مانایەکی هەیە؟ یانی ئەوان بە کۆیلەی خۆیان دەزانن. دەیانەوێت وەک پیشتر لە خزمەتیاندا بن، ئیرادە، رێکخستنبوون و خاوەنداریکردن لەگەل قبوڵ ناکەن. ئەوە ماناکەیەتی و جگە لەوە هیچ مانایەکى تری نییە. ئەوە لە کاتێکدایە، هەپەگە، یەپەگە و یەپەژەش نەک تەنها خاوەنداری لە ئێزدخان دەکەن، نەک تەنها کەرامەتی خۆیان پاراست، بەڵکو کەرامەتی کورد، حکومەتى باشوور، ئەوانەى ئەو قسانە دەکەن و کەرامەتی مرۆڤایەتییان پاراست و رێگایان نەدا چەپەڵییەکە بەوان بگات. بۆ ئەوەش هەموو کەس قەرزداریانە و پێویست سپاسیان بکرێت و ئەوە کارە راست و دروستەکەیە.\nجەنگی حەفتانین بەردەوامە. هەوڵدانی داگیرکەری ٢ مانگی تێپەڕاند و بەرخۆدانیش بە هەموو هێزی خۆی بەردەوامە. ئاستی ئەم بەرخۆدانە و دۆخی ئێستا چۆن شیدەکەنەوە؟\nسڵاوی خۆم ئاڕاستەی قاڕەمان و عەگیدەکانی حەفتانین دەکەم. ڕێزی بێپایانی خۆم پێشکەش دەکەن. ئەوان بە تەنها بۆ پەکەکە ئەو بەرخۆدانە ناکەن. بە تەنها بۆ باکوور، بە تەنها بۆ باشوور ئەم بەرخۆدانیە ناکەن. بۆ هەموو گەلانی هەرێمەکە، بۆ مرۆڤایەتی بەرخۆدان دەکەن. ئەو شەڕڤانانە شەرەفی مرۆڤایەتی دەپارێزن. ئەوان قاڕەمانن، عەگیدن، فیدایین. بۆ گەلی کورد و مرۆڤایەتی گیانی خۆیان بەخت دەکەن. لە کەسایەتی ئەسمەر، نووجان، مەمیان، ڕۆستەم جوودیدا یادی هەموو شەهیدانی بەرخۆدانی حەفتانین دەکەنەوە، ڕێزی بێپایانی خۆم پێشکەش دەکەن. لەبەردەمیاندا سەرم دادەنەوێنم. ئەوان شەهیدی مرۆڤایەتین، بوونەتە موڵکی مرۆڤایەتی، موڵکی مێژوون. چ شەهید بین و چ بریندار بن، چ ئەوانەی بەردەوامی بە تێکۆشان دەدەن هەمووان قاڕەمانی گەورەن. لە مێژووی مرۆڤایەتیدا جێگای خۆیان دەگرن، ڕاستیەکە بەم شێوەیەیە. بەهۆی ئەم زوڵمە هەموو کەسێک خاوەنداری لە شەهیدان دەکات، شەهیدەکان وەک شەهیدی خۆیان دەبینن. ئەم بەرخۆدانە داستانیە وەک بەرخۆدانی خۆیان دەبینن، لەم بەرخۆدانەدا ئیرادەی خۆیان، داهاتووی خۆیان و ئازادی خۆیان دەبینن. ڕاستی بەم شێوەیەیە. ئێستا لە حەفتانین لەژێر فشار و دۆخێکی سەختدا لەناو بێدەرفەتیدا گەریلا داستان تۆمار دەکات. گورزی گەورە لە دوژمن دەدات. ڕێگا نادەن دەوڵەتی فاشیست، داگیرکەری و قڕکەر بگاتە ئامانجەکانی. لەبەرانبەر فیداکاری ئەنجام دەدرێت، گیانیان بەخت دەکەن. پێویستە هەموو کەسێک ئەمە باش ببینێت. بۆچی وا دەڵێم؟ لەبەرئەوەی پەدەکە هەستاوە و دەڵێت، ئەگەر تورکیا هێرش دەکات، هۆکارەکەی پەکەکەیە. هەموو ڕۆژێک دووبارەی دەکەنەوە. گەلی کورد هەڵدەخەڵەتێنن. ئەگەر دەوڵەتی تورک هێرش دەکاتە سەر پەکەکە، هۆکارەکەشی هەیە. لەبەرئەوەی پەکەکە لەبەرانبەر قڕکردنی دەوڵەتی تورک ڕادەوەستێت. پەکەکە نوێنەرایەتی گەلی کورد دەکات و کورد دەپارێزێت، نرخ و بەها بۆ گەلی کورد بەرهەم دەهێنێت. ئیرادە دروست دەکات، ڕێزی بۆ دروست دەکات، ڕێگا نادات دەوڵەتی تورک سیاسەتی قڕکردن بەرەوە پێشەوە ببات. لەبەرانبەری ڕێگری گەورە دروست دەکات. ئەگەر دەوڵەتی تورک هێرشی پەکەکە دەکات، بەو هۆیانەوەیە. لەبەرئەوەیە. لەبەرئەوەی پەکەکە ڕێگا نادات بە ئاسانی لەسەر کورد سیاسەتی قڕکردن بەڕێوەببات. نە تەنها لە باکوور، لە هەموو بەشەکان. دەبینین کە ڕێبەر ئاپۆ،ئەو تەڤگەرەی کە ڕێبەر ئاپۆ دروست کرد، ئەو گەریلایانەی کە دروستی کرد، لەبەرانبەری دەوەستنەوە. هەمیش بە شوێوەیەکی فیدایی بەرگری دەکەن. ڕێگا نادەن ئەنجام بەدەست بهێنێت، لەبەرئەوەش بە هەموو هێزێکیەوە هێرش دەکاتە سەر پەکەکە. دەیانەوێت گەل هەڵبخەڵەتێنن. دەڵێت من لەدژی کورد نیم، سەیرکەن پەیوەندی ئێمە و پەدەکە چۆنە، لەگەڵ ئەنەکەسە چۆنین. من لەدژی پەکەکەم و لەدژی تیرۆرم. بەم شێوەیە دەیەوێت ڕاستیەکان بشارێتەوە و گەلی کورد هەڵبخەڵەتێنێت. لەبەرئەوەی بتوانێت ڕیگریەکان لەبەردەمی هەڵگرێت و بگاتە ئامانجەکان. لە مێژوودا کەی کورد دەستی بە ڕاپەرین کردبێ، ناوی ئەشقیایان لێناوە، دەڵێن ئەوان لەدژی شارستانین، دواکەوتوون، ڕێگا نادەن کۆماری تورکیا و شارستانیەک بەرەو پێشەوە بچن. بۆیە ئێمە هێرش دەکەینە سەریان. ئەمە هەڵخەڵەتاندنە و هاوکاریشی کراوە. بەم شێوەیە سیاسەت دەکەن. وادەزان کورد کوردی پێشووە. جیهانیش جیهانی پێشووە، چۆن پێشتر هەموو کەسێکیان هەڵدەخەڵەتاندن و هاوکاری بەدەستدەهێنا و قڕکردنیان کرد، دەیانەویت هەمان شت بکەن. ئەوە مەحاڵە. پێویستە هەموو کەسێک ئەمە بزانێت. گەریلاکانی پەکەکە ڕێگا بەوە نادەن، هەندێک ڕاپۆرتیش ئامادەکراون. دەیانەوێت ئەو ڕاپۆرتانە پێشەکەش بە پەرلەمانی باشوور بکەن، دەیانەوێت لەسەر ئەو ڕاپۆرتانە سیاسەت بکەن. من لێرە هۆشیاری بە هەموو کەسێک دەدەم. پێویستە هیچ کەسێک لەدژی پەکەکە ڕاپۆرت و ماپۆرت ئامادە نەکات، هەنگاوی بەو شێوەیە نەنێت. پەکەکە لە حەفتانین ناچێتە دەرەوە، هیچ کاتێکیش دەست لە شەڕەکەی هەڵناگرێت. پەکەکە، گەریلاکانی پەکەکە تا ئەنجام بەدەستنەهێنرێت گەلی کورد و مرۆڤایەتی دەپارێزن. لەبەرئەوە دەرکەوتنی پەکەکە ئەرکێکی مێژووییە. بۆ کورد، بۆ گەلانی هەرێمەکە و مرۆڤایەتی ئەرکێکە. ئەو ئەرکە جێبەجێ دەکات. کەس ناتوانێت ڕێگری لێبکات. هێزی کەس بەشی ئەوە ناکات. بۆیەش پێویستە ئەو بڕیارەی کە دەدرێت لەدژی تورکیا بێت. با ڕابگەیەنێن کە پێویستە تورکیا لە باشووری بچێتە دەرەوە. با لە خاکەکەمان بچنە دەرەوە. کاری تورکیا لە باشووری چییە، لەسەر خاکەکەمان چییە. پێویستە ئەو بڕیارە بدرێت، ئەمەیە بڕیارە ڕاستەکە. تێکۆشان و بەرخۆدان لەدژی تورکیا دەکرێت و پێویستە ئەوان بەرخۆدانەکەیان ببینن، پشتگیری بەرخۆدان بکەن. ئەو شەهیدانە وەک شەهیدی خۆیان ببینن، ئەو قاڕەمانانە وەک قاڕەمانی خۆیان ببینن. هاوکارییان بکەن، لەدژی تورکیا بووەستنەوە و بڵێن بە زوترین کات پێویستە تورکیا لە باشووری بچێتە دەرەوە. ئێستا ئێمە لە راگەیەندنەکاندا دەبینی، دەگوترێت پەدەکە بە ناوی پاراستنی گوندەکان چەتە و جاش دروست دەکات. تورکیا لە باکووریش ئەو کارەی کرد. دواتر بە گوندنشینانی وت، ئێوە بە تەنها لە گوندەکانتان بمێننەوە، گوندەکەتان بپارێزن. بەڵام ئەمڕۆ هەموو کەسێک دەزانێت کە پرسەکە ئەوە نییە. جاشەکانیان بە تەواوەتی کردووەتە کۆنترا و لەدژی گەلی کورد بەکاریان دەهێنن. ئەو هەنگاوەی ئێستا لە باشووری دەنرێت لەسەر ئەم بناغەیەیە.\nهۆکاری ئەم هەڵوێستەی پەدەکە چییە؟\nپەدەکە کۆبوونەوە ڕێکدەخات. دەڵێت پێویستە ئێوە چەک هەڵگرتن و پارێزگاری لە گوندەکانتان بکەن. ناتوانێت بە ئاشکرایی ڕایبگەیەنێت کە تورکیا ئەمەی دەوێت و ئێمە لەسەر ئەم بناغەیەی ئەم کارە دەکەین. دەڵێن، ئێوە گوندەکانتان دەپارێزن. دەزانرێت لە ساڵی ١٩٩٢ دەوڵەتی تورک وتی بارەگا دروست بکەن، مووچەکانتان لە لایەن ئێمەوە دابین دەکرێت. بەڵام بە دەستی رێکخستنەکانی باشووری دەیاندا. ئێستاش پلانێکی بەو شێوەیە هەیە. گەلی باشوورمان گەلێکی وڵاتپارێزە. ساڵانێکی دوور و درێژ خەباتی کردووە و قوربانی داوە، دەکەوێتە خزمەتی داگیرکەری تورک؟ گەلی باشوور گەلێکی قاڕەمانە، گەلێکی وڵاتپارێزە. بۆ کەرامەتی خۆی، بۆ ئیرادەی خۆی بۆ کەلتوری خۆی بۆ ناسنامەی خۆی باجێکی زۆری داوە. چۆن دەبێتە جاش و چەتە و دەکەوێتە خزمەتی تورکیا و لەدژی گەریلا دەوەستێتەوە؟ ئەوە خۆهەڵخەڵەتاندنێکی گەورەیە. تەکیدکردنەوە لەسەر یەوە چ خیانەتێکە. بۆیەش گەلی باشوورمان پێویستە زۆر هوشیار بێت.\nبە تایبەتی گەلەکەمان لە شێلادزێ، دێرەلووک، ئامێدی، ئالشێ و دەڤەرەکانی تر پێویستە لەم پلانەدا جێی خۆیان نەگرن. بەدوای پارەوە رانەکەن. لەوانەیە ئەمڕۆ کێشەی ئابۆریان هەبێت، هەندێک تەنگەتاو بووبێتن، بەڵام ئەوە بە واتای ئەوە نایەت کە مرۆب بکەوێتە خزمەتی داگیرکەران. بە تایبەتی بۆ هەندێک پارە. پێویستە هیچ کاتێک بەدوای پارەوە ڕانەکەن. پێویستە کەرامەتی خۆیان پێشێل نەکەن. گەلەکەمان لە باشووری هیچ کاتێک داواکاری هەندێک حزب جێبەجێ ناکات. لەدژی داگیرکەری دەوەستێتەوە. کێ ببیتە ئاستەنگ و رێگری بکات قبوڵی ناکەن. پێویستە لەگەڵ گەریلا جێی خۆیان بگرن. لەگەڵ گەریلا لەدژی دەوڵەتی تورک بووستنەوە و تێکۆشان بکات. ئەو دەوڵەتەی کە کورد کۆمەڵکوژ دەکات لە باشووری دەریپەڕێنێت. لەگەڵ گەریلا بەم شێوەیە خەبات بکات. گەنجانی باشووری بەشداری ڕیزەکانی گەریلا ببن. گەلەکەمان لەدژی گەریلا هەموو ڕۆژێک ڕێپێوان بکات، پێویستە داگیرکەری قبوڵ نەکەن. گەلەکەمان لەدژی دەوڵەتی تورک هەستێتە سەرپێ، بەڵام دەبینرێت ڕێگریان لێدەکرێت و هێرش دەکرێتە سەریان، دەڵێن بۆچی تورکیا شەرمەزار دەکەن. گەلەکەمان گەنجانی باشوور، ژنانی باشوور پێویستە هیچ کاتێک ئەو هەڵوێستە قبوڵ نەکەن و لەدژی ئەم سیاسەتە پێویستە بووەستنەوە.\nپێشتر لە ڕاگەیەنراوێکی خۆتاندا ئاشکراتان کرد کە قڕکردنی گشتگیر لە ڕووی کەلتووری، فیزیکی، ئەخلاوی بە تایبەتی لە هەرێمی بۆتانی باکووری کوردستان بەڕێوەدەبرێت. دوای ئەوەش بینیمان ڕووداوی دەستدرێژی، هێرشی قڕکردن زیادیان کرد. هۆکاری زیادبوونی هێرشەکان چییە و چۆن هەڵیدەسەنگێنن؟\nدەوڵەتی تورک لەبەرانبەر گەلی کورد سیاسەتی قڕکردن بەڕێوەدەبات. نایشارنەوە، بە تایبەتی دەسەڵاتی ئاکەپە و مەهەپە، دەسەڵاتی خۆیان لەسەر قڕکردن بەڕێوەدەبەن، قەدەریان بەوەوە بەستراوەتەوە. ئەگەر ئەنجامێک بەدەست نەهێنێت ناتوانێت لەسەر دەسەڵات بمێنێتەوە. هەر کە دەچێت دەسەڵاتیان لاواز دەبێت، تەنگ دەبێتەوە. لە ئێستادا دەسەڵاتی کۆمەڵێک کەسی بچووکە. پێشتر بناغەکەیان فراوان بوو بەڵام ئێستادا بناغەیەکیان زۆر تەنگ بووە. ئیستا بە تەنها ئەو کەسانەی لە ڕووی ئابوری و سیاسیەوە سوود لە ئاکەپە و مەهەپە دەبینن، لەگەڵیان ماونەتەوە. بۆیەش دەسەلاتی تاقمێکی بچووکە. بۆیەش بۆ ئەوەی لەسەر دەسەڵات بمێنێتەوە، سیاسەتی قڕکردن لەسەر کورد بەڕێوەدەب. قەدەریان نەوەوە بەستراوەتەوە. لە تورکیا خۆی یاسایەک هەیە. ئەوەی لەدژی کورد سیاسەتی قڕکردن بەڕێوەدەبات دەتوانێت ببێتە دەسەڵات. ئەوەی بەردەوامی بەو قڕکردنە بدات دەتوانیت لەسەر دەسەڵات بمێنێتەوە. ئەوەی کە ئەنجام بەدەست نەهێنێت ناتوانێت لەسەر دەسەڵات بمێنێتەوە. ئەمە ڕاستی تورکیایە. دەوڵەتی تورکیا دەوڵەتێکی نەتەوەییە. بە تەنها تورک وەک بناغە وەردەگرێت لەدەرەوەی ئەوە هەموو گەلانی تر لەناو دەبات. گەلی کورد لەبەرانبەر ئەو سیاسەتە ئالنگاریەکی گەورەیە. بۆیەش بە هەموو هێزی لە دەرەوە ناوەوە هێرش دەکاتە سەر کورد. دەیەوێت کورد لەناوببات. ئەو سیاسەتەی لەسەر کورد بەڕێوەی دەبات بە تەواوی سیاسەتی لەناوبردنی کوردە. نەک بە تەنها لەناوبردنی پەکەکەیە. بۆئەوەی سیاسەتەکەی بە ئەنجام بگەیەنێتم دەیەوێت پەکەکە لەناوببات. لەبەرئەوەی تا پەکەکە بمێنێت ئەنجام بەدەستناهێنێت. بۆئەوەی ئەنجام بەدەستبهێنێت هەموو یاسای خۆی و نێونەتەوەیی پێشێل دەکات. هەموو دەرفەتەکانی تورک بۆ ئەم ئامانجە بەکاردەهێنێت. بۆیەش ئێدی بیر لە تورکیا ناکەنەوە، بیر لە گەلی تورکیا ناکەوە. بیر لەوە دەکەنەوە کە چۆن قڕکردن بکەن و لەسەر دەسەڵات بمێننەوە. حکومەتێکی فاشیستە. حکومەتی شەڕە. حوکمێکی قڕکەرە. نە تەنها بۆ کورد، بۆ هەموو گەلان، هەموو هێزە دیمورکات و ئازادیخوازان، بەم شێوەیەیە. بەڵام بە تایبەتی کورد بە ئامانج دەگرن. لەبەرئەوەی تا کورد قڕنەکەن ناتوانن لایەنەکانی تر قڕ بکەن. بۆیەش بە هەموو هێزی خۆیان هێرش دەکەنە سەر کورد. لەبەرئەوە حوکمێکی فاشیستە. حوکمی فاشیست لەسەر کۆمەڵگا بڵادەکەنەوە. لەسەر ئەخلاق و ویژدان و ئیردەی کۆمەلگا حوکم دەکەن. بناغەکەی بەم شێوەیەیە. ئەگەر ئەمە نەکات. حوکمی فاشیست ناتوانێت خۆی ڕێکبخاتەوە. ناتوانێت بەردەوام بێت. لە ئێستادا داگیرکەری قڕکەری تورک لەسەر کورد سیاسەتی قڕکردن بەڕێوەدەبار، بۆیەش هێرش دەکاتە سەر هەموو کوردێک. هەم سیاسەتی مۆدێرنیتەی کاپیتالیزم لە کوردستان لەدژی کورد دەوەستێتەوە. هەردووکیان دەیانەویت کورد لەناوببەن و هێرش ئەخلاوی و ویژدانی ئەنجام دەدەن. هێرش دەکەنە سەر بەهاکانی کورد، هێرش دەکەنە سەر کەلتوری کورد. لەبەرئەوە ئەخلاق، ویژدان و کەلتور کۆمەڵگا لەسەر پێ دەهێلێتەوە. ئەگەر هێرش لەسەر ئەم چەمکانە بکرێت، دەتوانرێت کۆمەڵگایەک هەڵبوەشرێنێتەوە و لەناوب ببرێت. لە کۆمەڵگابوون دووریانبخاتەوە و بە کۆیلە بکرێت. ئامانجی هەم کاپیتالیزم و هەم دەوڵەتی تورک ئەمەیە. لەبەرئەوەی هێزی گەلی کورد لە کۆمەڵگاکەیدایە. ئەگەر تا ئێستا کورد ماوە، هۆکارەکەی ئەمەیە. کۆمەڵگایەکی بەهێزی هەیە. بە زۆر شێوە کۆمەڵایەتیبوونی دەپارێزێت.


بەمەبەستی فراوانکردنی تۆڕە کۆمەڵایەتییەکانی و بەکارهێنانیان لەئاڵوگۆڕی ئابوری و بونیادنانی جیهانێکی گریمانەیی بە تەکنەلۆژیای نوێ، کۆمپانیای فەیسبوک دەیەوێت ناوی کۆمپانیاکەی بگۆڕێت، بۆیە چاوەڕێ دەکرێت 28ی ئەم مانگە ناوە نوێیەکە لەلایەن خاوەنی کۆمپانیای فەیسبوکەوە ئاشکرابکرێت.\n28ی ئەم مانگە ناوی نوێی کۆمپانیەکەی ئاشکرادەکات\nبەگوێرەی راگەیەنراوی کۆمپانیای فەیسبوک، مارک زوکەربێرگ لەکۆنگرەی کۆنێکت کە بڕیارە 28ی ئەم مانگە بەڕێوەبچێت، ناوی نوێی کۆمپانیەکەی ئاشکرادەکات و پلانی فراوانکردنی پرۆژەکە وەک گەورەترین تۆڕی کۆمەڵایەتی لە جیهاندا دەخاتەڕو.\nدەبێت بە ناوەندێکی گریمانەیی بۆ ئاڵوگۆڕی پەیوەندی کۆمەڵایەتی و ئابوری بە تەکنەلۆژیای نوێ\nبەرپرسانی فەیسبوک دەڵێن، ناوە نوێیەکەی فەیسبوک رەنگەدانەوەی خواستی بەڕێوەبەرانی کۆمپانیاکە دەبێت بۆ ئەوەی فەیسبوک وەک زیاتر لە پێگەیەکی کۆمەڵایەتی هەنگاو بنێت و ببێت بە ناوەندێکی گریمانەیی بۆ ئاڵوگۆڕی پەیوەندی کۆمەڵایەتی و ئابوری بە تەکنەلۆژیای نوێ.\nلەچوارچێوەی راگەیاندنی پرۆژە نوێیەکەیدا 10 هەزار فەرمانبەری نوێ لە ئەوروپادا دادەمەزرێنێت\nکۆمپانیای فەیسبوک لەچوارچێوەی راگەیاندنی پرۆژە نوێیەکەیدا 10 هەزار فەرمانبەری نوێ لە ئەوروپادا دادەمەزرێنێت و رەتیشیدەکاتەوە گۆڕینی ناوەکەی پەیوەندی هەبێت بەو تۆمەتانەی لەماوەی رابردودا روبەڕوی کۆمپانیاکەی کراونەتەوە.\nفەیسبوک جیهان تۆڕەکۆمەڵایەتییەکان


کچە چالاکوانێکی سویدیی بواری گۆڕانی ئاووھەوایە – ڕۆژهه‌ڵات\nکچە چالاکوانێکی سویدیی بواری گۆڕانی ئاووھەوایە\nگرێتای ١٧ ساڵه‌ی سۆئێدی\nلەدایکبووی ٣ی کانوونی دووەمی ٢٠٠٣، کچە چالاکوانێکی سویدیی بواری گۆڕانی ئاووھەوایە. گرێتا لە ژمارەیەکی زۆر خۆپیشانداندا سەبارەت بە گۆڕانی ئاووھەوا بەشداریی کردووە. گرێتا کاتێک بە قسەکانی، باسەکانی گۆڕانی ئاووھەوای خستەوە بیری جیھان ناوبانگی لە جیھان پەیداکرد، ھەروەھا بەھۆی بچووکیی تەمەنی و شێوازی قسەکردنی ڕاستەوخۆ (بێ پێچ و پەنا) بەناوبانگە. گرێتا ڕەخنەی لە سەرکردە جیھانییەکان گرتووە، کە تا ئێستا ھیچ کارێکی جیدییان لەسەر بابەتی گۆڕانی ئاووھەوا نەکردووە.\nچالاکییەکانی گرێتا ئەوکاتە دەستی پێکرد، کە دایک و باوکی ڕازی کرد کە بۆ کەمکردنەوە شوێنپێی کاربۆن یان ھەندێ کەرستە لە ماڵەوە بەکارنەھێنن. لە ئابی ٢٠١٨، کاتێک تەمەنی ١٥ ساڵان بوو، مانگرتنی لە خوێندن ڕاگەیاند، لەبەردەم پەرلەمانی سوێد داوای کارکردنی بەھێزتری دەکرد لەمەڕ گۆڕانەکانی ئاووھەوا. بە گرتنی درووشمی «\nواتە: مانگرتن لە خوێندن بۆ ئاووھەوا. بەزوویی قوتابیانی دیکەش لە شوێنی خۆیان دەستیان بە ناڕەزایی دەربڕین کرد. دواتر بەیەکەوە، بزووتنەوەی مانگرتنی قوتابخانەیان بۆ ئاووھەوا لەژێرناوی “ھەینییەکان بۆ داھاتوو” ڕاگەیاند. دوای ئەوەی گرێتا بانگھێشتی کۆنفڕانسی گۆڕانی ئاووھەوای نەتەوە یەکگرتووەکان بۆ ساڵی ٢٠١٨ کرا، مانگرتنی خوێندکاران ھەموو ھەفتەیەک لە شوێنە جیاجیاکانی جیھان دەکرا. لە ساڵی ٢٠١٩، لە چەندین شار خۆپیشاندانی گەورە ئەنجام درا، کە ھەریەکەیان بەبەشداری زیاتر لە میلیۆنێک کەس، زۆرینەش قوتابی بوون. بۆئەوەی بە فڕۆکە گەشت نەکات، گرێتا بە پاپۆڕ چووە کۆڕبەندی کارکردن لەسەر ئاووھەوا، کە لەلایەن نەتەوە یەکگرتووەکان لە ساڵی ٢٠١٩ بەڕێوەچوو. لەوێ لە وتارەکەیدا، گرێتا بە ڕستەی «چۆن دەوێرن؟» ڕەخنەی لە سەرکردەکان و جیھان لەبارەی کەمتەرخەمییان لەسەر گۆڕانەکانی ئاووھەوا گرت. قسەکانی توونبەری دەنگدانەوەی گەورەی میدیاییی بەدوای خۆیدا ھێنا.\nبەناوبانگبوونی گرێتا لەپڕێکدا، وای کرد وەک سەرکردەیەک چاوی لێ بکرێت، لە ھەمان کاتیشدا بکرێتە ئامانجی ڕەخنەگرتن. کاریگەرییەکانی گرێتا، لەلایەن د-گاردیان و ڕۆژنامەکانی دیکەوە بە «کاریگەری گرێتا» وەسف کرا. گرێتا چەند خەڵاتێکی پێ دراوە لەوانە: شانازینامەی ھاوڕێیەتی لە ڕۆیال سکۆتیش جیۆگرافیکال سۆسایەتی؛ لەلایەن گۆڤاری تایم وەک یەکێک لە ١٠٠ کاریگەرترین کەسایەتی ساڵ ھەڵبژێردرا، کە ناوبراو بچووکترینیان بوو؛ ھەروەھا لەلایەن فۆربیسەوە، لە پێڕستی ١٠٠ بەھێزترین ژنانی ٢٠١٩ ھەڵبژێردرا. ھەروەھا بۆ بردنەوەی خەڵاتی نۆبێل لە ئاشتی بۆ ساڵانی ٢٠١٩ و ٢٠٢٠ پاڵێوراوە.\nزاگرۆس گەورەترین زنجیرەچیای کوردستانە\nرۆژهەڵاتی کوردستان، کۆمەڵێک لەو کەسانەی کە تووشی کۆرۆنا دەبن، نەخۆشییەکەیان دەشارنەوە


" پارتی و یەكێتی لەسەر پۆستێكی سیادی رێكناكەون " بەرپرسی مەڵبەندی 5 ی یەكگرتوی ئیسلامی لە هەڵەبجەی شەهید وای راگەیاند.\nماوەی 10 مانگە لایەنە سیاسییەكانی هەڵەبجە لەسەر دابەشكردنی پۆستەكانی حكومەتی خۆجێی پارێزگاكەیان رێكنەكەوتون، لەو ماوەیەدا (14) كۆبونەوەیان سازداوە، بەڵام ئەنجامەكان هەر یەك شتن.\nلە لێدوانێكدا بۆ (تۆڕی میدیای گۆڕان) حەسەن شێخ عەبدوڵا بەرپرسی مەڵبەندی 5 ی یەكگرتوی ئیسلامی لە هەڵەبجە وتی" پارتی و یەكێتی لەسەر پۆستێكی سیادیی رێكناكەون".\nئەو پۆستەی كە ناكۆكی لەنێوان ئەو دو لایەنە دروستكردوە پۆستی "قائیمقامی هەڵەبجە"یە، بەهۆی ناكۆكی لەسەر ئەم پۆستە لەئێستادا گفتوگۆكان بۆ پێكهێنانی ئیدارەی خۆجێی هەڵەبجە راوەستاوە.\nنزار مەحمود باژێڕوانی بزوتنەوەی گۆڕان لە هەڵەبجە لە لێدوانێكدا بۆ (تۆڕی میدیای گۆڕان) ئاشكرایكرد"بۆ دەستپێكردنەوەی گفتوگۆكان، لایەنە سییاسەكان چاوەڕوانی دەستبەكاربونی پارێزگاری هەڵەبجەو دو جێگرەكەی دەكەن".\nپۆستی قائیمقامی هەڵەبجەی شەهید ئێستا بە دەست یەكێتی نیشتیمانی كوردستانەوەیە، پارتی دیموكراتی كوردستان داوای ئەم پۆستە دەكات، بەڵام یەكێتی تائێستا ئامادە نییە رادەستی بكات.\n28/05/2015 بینین: 74076


ئەڵوەند كوێستانی 02/02/2022 - 19:33 هەواڵ/تەكنەلۆژی\nبەشێوەیەكی گشتی هاك توانای گەیشتنە بە ئامانجێكی دیاریكراو بەڕێگەیەكی ناشەرعی، لەڕێگەی كەلێنێك كە لەسیستەمی خۆپاراستنی تایبەت بە ئامانجەكە هەیە، ئەمە سیفەتێكی نەشیاوە كە لەلای هاكرزەكان هەیە، بەهۆی توانایان لە چوونە ژوورەوە بۆ ناو ئامێری ئەوانی تر بەبێ وەرگرتنی ڕەزامەندو مۆڵەتیان و زیان گەیاندنی ماددی و دەروونی بە قوربانییەكان، بەهۆی زیانگەیاندن بە ئامێرەكانیان یان دەستگرتن بە سەر هەژمارەكانیان یان بردنی زانیارییە كەسییەكانیان (وێنەو نامەو ڤیدیۆ) ی تایبەتیان، كە ئەمەیش لەپاڵ پرۆسەی هاككردنەكە، زیان گەیاندنە بە لایەنی تایبەتمەندێتی، بۆیە بە هەموو پێوەرێك هاككردنی جۆرێكە لە تاوانی ئەلیكترۆنی.\nتاوانی ئەلیكترۆنی (Electronic crime or e-crime)، بریتییە لە كارێك یان تاوانێك كە دژی كەسێك یان كۆمەڵێك دەكرێت بە ئامانجی زیانگەیاندن بە ناوبانگی قوربانی یان زیانگەیاندنی ماددی و دەروونی بە قوربانی، ئەم كارە بە مەبەست و بەشێوازی ڕاستەوخۆ یان ناڕاستەوخۆ دەكرێت، بە پشت بەستن بە تۆڕی ئینتەرنێت و هەموو ئامرازە وابەستەكانی وەك ئیمێڵ، ژووری چات، بەرنامەكانی گفتوگۆ، مۆبایلە ژیرەكان، كۆمپیوتەرەكان، ئامێرە ژیرەكان…هتد.\nتاوانە ئەلیكترۆنییەكان، بە چەندان ناوی ترەوە ناو دەبرێن وەك، تاوانی كۆمپیوتەرو ئینتەرنێت، تاوانی خاوەن ملیوانە سپییەكان (white collar crime)، تاوانی سایبەری (Cyper crime)، تاوانی تەكنەلۆژیای باڵا (High Tech Crime).


کوردیپێدیا - کردەوە تیرۆریستییەکەی قامشلۆی خۆڕاگر ئیدانە و مەحکوم دەکەین\n📝 کردەوە تیرۆریستییەکەی قامشلۆی خۆڕاگر ئیدانە و مەحکوم دەکەین | پۆل: بەڵگەنامەکان | زمانی بابەت: 🏳 کوردیی ناوەڕاست\nکردەوە تیرۆریستییەکەی قامشلۆی خۆڕاگر ئیدانە و مەحکوم دەکەین\n_ گەلی کوردستانی خۆڕاگر و وڵاتپارێز...\n_ کەس و کارو بنەماڵەی سەربەرزی شەهیدانی کوردستان...\n_ هێز و لایەنە سیاسییە وڵاتپارێزەکانی کوردستان...\nکردەوە تیرۆریستییەکەی سەرلەبەیانیی ڕۆژی چوارشەممە 27-07-2016 بۆ سەر خوشک و برا و کەس وکارمان لە شاری خۆڕاگری قامیشلوی ڕۆژئاوای کوردستان، کە ژمارەیەکی زۆر شەهید و برینداری لێکەوتۆتەوە هەموو لایەکمانی دڵتەنگ و خەمبار و بێزار کردووە.\nئێمە لە یەکێتی نەتەوەیی دیموکراتی کوردستان YNDK زۆر بە توندی ئەو کردەوە تیرۆریستییە ئیدانەو مەحکوم دەکەین و، پرسەو سەرەخۆشی گەرمی خۆمان بە کەسوکاری شەهیدانی ئەم کارەساتە دڵتەزێنە رادەگەیەنین و هیوای زوو چاکبوونەوە بۆ بریندارەکان دەخوازين.\nلێرەوە داوا لە تەواوی لایەنە سیاسییەکانی رۆژئاوای کوردستان دەکەین کەوا یەکڕیز و یەکدەنگ و یەکدەست بن بۆ رووبەڕووبوونەوەی تیرۆریستان و پاراستنی دەسکەوتەکانی رۆژئاوای کوردستان، یەکڕیزی و یەکدەنگی لایەنەسیانییەکان باشترین چەکی رووبەڕووبوونەوەی تیرۆریستانە، لە هەمان کاتدا فاکتەری بەهێزی سەرکەوتنی رۆژئاوای کوردستانە.\n_ نەمری سەربەرزی بۆ شەهیدانی کارەساتی قامشلۆ و تەواوی شەهیدانی رێی ئازادی و سەرخۆبوونی کوردستان.\n_ مردن و رووڕەشی بۆ تیرۆریستان و داگیرکەرانی کوردستان.\nبژی کورد.... بژی کوردستان.\n27-07-2016 عەمان _ ئوردەن\n➕ ئەم بابەتە لەلایەن: (هاوڕێ باخەوان)ەوە لە: Aug 8 2016 2:34PM تۆمارکراوە


مۆزەخانەیەكیتر دەكاتە مزگەوت | KURDPLAT\nمۆزەخانەیەكیتر دەكاتە مزگەوت\nکوردپلات 8/22/2020 10:29:00 ص ليست هناك تعليقات\nبه بڕیاری ره‌جه‌ب ته‌یب ئه‌ردۆغان سه‌رۆككۆماری توركیا، مۆزه‌خانه‌یه‌كی دیكه‌ی ئیستەنبووڵ كه پێشتر كه‌نیسه بوو له سه‌رده‌می بیزه‌نتینییه‌كان، كرایه مزگه‌وت.\nبڕیارنامه‌كه به‌یانی رۆژی هه‌ینی 21ی ئاب له رۆژنامه‌ی فه‌رمیی توركیا بڵاوكرایه‌وه. به‌گوێره‌ی بڕیارنامه‌كه، مۆزه‌خانه‌ی شوورا "كه‌نیسه‌ی كاریا-ی پێشوو" كه ده‌كه‌وێته ناوچه‌ی فاتیح له ئیسته‌نبووڵ، پێگه‌كه‌ی ده‌گۆڕدرێت بۆ مزگه‌وت و به‌ناوی مزگه‌وتی كاریاوە ده‌خرێته سه‌ر میلاكی سه‌رۆكایه‌تیی كاروباری ئاینی توركیا.\nساڵی 1503 به‌بڕیاری عه‌لی پاشا وه‌زیری ده‌وڵه‌ت له سه‌رده‌می سوڵتان بایه‌زیدی دووه‌م، كه‌نیسه‌ی شتراستۆک یان كاریای ئۆرتۆدۆكسییه‌كان كرایه مزگه‌وت و ناونرا مزگه‌وتی شوورا.\nله مانگی ئابی 1945 به‌بڕیاری ئه‌نجوومه‌نی وه‌زیرانی ئه‌وسای توركیا، مزگه‌وته‌كه خرایه سه‌ر میلاكی وه‌زاره‌تی په‌روه‌رده و كرایه مۆزه‌خانه و ماوه‌ی 75 ساڵ بوو وه‌ك مۆزه‌خانه به‌كارده‌هات.\nئه‌نجوومه‌نی دادوه‌ریی توركیا له مانگی تشرینی دووه‌می ساڵی 2019 بڕیاره‌كه‌ی ئه‌نجوومه‌نی وه‌زیرانی ئه‌وسای توركیای هه‌ڵوه‌شانده‌وه و بڕیاریدا بخرێته سه‌ر میلاكی وه‌قفی سوڵتانه عوسمانییه‌كان.\nپێشتر له رۆژی 10ی ته‌ممووزی 2020، به‌بڕیاری ئه‌نجوومه‌نی دادوه‌ریی توركیا، مۆزه‌خانه‌ی ئایاسۆفیا كرایه مزگه‌وت و ئەردۆغانیش واژۆی لەسەر بڕیارەکە کرد، رۆژی 24ی ته‌ممووز یه‌كه‌م نوێژی هه‌ینی تێدا کرا.\n86 ساڵ پێش ئێستا، ئه‌نجوومه‌نی وه‌زیرانی توركیا له رۆژی 24ی تشرینی دووه‌می ساڵی 1934 بڕیاریدا پێگه‌ی مزگه‌وتی ئایاسۆفیا له مزگه‌وته‌وه بگۆڕێت و بكرێته مۆزه‌خانه. ئه‌نجوومه‌نی دادوه‌ری بڕیاره مێژووییه‌كه‌ی هه‌ڵوه‌شاندنه‌وه و ده‌رگای ئایاسۆفیای بۆ په‌رستش كرده‌وه.\nته‌مه‌نی ئایاسۆفیا نزیكه‌ی 1500 ساڵه و له لیستی میراتی كولتووری یونیسكۆدایه. له ساڵانی نێوان 523 بۆ 537ی زاینی له‌لایه‌ن بێزه‌نتینییه‌كانه‌وه دروستكراوه و دواتر له‌لایه‌ن عوسمانییه‌كانه‌وه كراوه‌تە مزگه‌وت. ماوه‌ی 921 ساڵ وه‌ك كه‌نیسه، 482 ساڵ وه‌ك مزگه‌وت و ماوه‌ی 86 ساڵیش وه‌ك مۆزه‌خانه به‌كارهێندرا.


سەرجەم ئەو ئامادەكارییانەی كە پێویستن بۆ رۆژی هەڵبژاردن تەواو بوونە\nبەرپرسی ئۆفیسی هەولێری كۆمیسیۆنی باڵای هەڵبژاردنەكانی عێراق دەڵێ، دابەشكردنی كارتی دەنگدان لە سنووری پارێزگای هەولێر گەیشتووەتە سەرووی 80%، داوا لەو هاووڵاتیانەی بەشدارییان لە بایۆمەتریی كۆمیسیۆندا كردووە دەكەین، سەردانی بنكەكانی كۆمیسیۆن بكەن بۆ وەرگرتنەوەی كارتەكانیان، چونكە تەنیا ئەمڕۆیان لە بەردەمدا ماوە بۆ وەرگرتنەوەی كارتەكانیان، ئەگەرنا ناتوانن لە رۆژی هەڵبژاردن دەنگ بدەن.\nعەلی قادر، بەرپرسی ئۆفیسی هەولێری كۆمیسیۆنی باڵای هەڵبژاردنەكانی عێراق بۆ "هەولێر" گوتی: داوا لەو هاووڵاتیانەی بەشدارییان لە بایۆمەتریی كۆمیسیۆندا كردووە دەكەین، سەردانی بنكەكانی كۆمیسیۆن بكەن بۆ وەرگرتنەوەی كارتەكانیان، چونكە تەنیا ئەمڕۆ لە بەردەمیاندا ماوە بۆ وەرگرتنەوەی كارتەكانیان، بە بێ كارتی نوێی هەمیشەیی مافی دەنگدانیان نابێت لە رۆژی هەڵبژاردندا و بەیانی 8ی مانگ كارتەكان ڕەوانەی بەغدا دەكرێنەوە.\nعەلی قادر، گوتیشی: رێژەی وەرگرتنی كارتی نوێی دەنگدان لە سنووری پارێزگای هەولێر لە هەڵكشاندایە و سەرووی 80%ی هاووڵاتیان كارتەكانیان وەرگرتووەتەوە، رێژەیەكی باش لە كارتەكان دابەشكراوە، سوپاسی هاووڵاتیان دەكەین بە دەنگ بانگەوازی ئێمەوە هاتن و ئاواتەخوازین ئەو ڕێژەی كە ماوە ئەوانیش دابەش بكەین.\nبەرپرسی ئۆفیسی هەولێری كۆمیسیۆنی باڵای هەڵبژاردنەكانی عێراق ئاماژەی بەوەشكرد، سەرجەم ئەو ئامادەكارییانەی كە پێویستن بۆ رۆژی هەڵبژاردن ئەنجام دراون، رۆژانە تێست دەكەین و هەزار جیهازی وێستگە بەكاردەهێنین، رۆژی هەشتی مانگیش كە دەكاتە بەیانی بە هەمان شێوە هەزار و 500 جیهازی وێستگەی دیكە بەكاردەهێنین، كەواتە هەموو ئەو جیهازانەی بۆ رۆژی هەڵبژاردن دانراون بەكاردەهێنین بەو پێیەی كە لە رۆژی هەڵبژاردن پێویستمان پێیە و بەكاری دەهێنین، بۆ ئەوەی هیچ كێشەیە روونەدات و هاووڵاتیان بتوانن بە ئاسانترین شێوە دەنگ بدەن.\nعەلی قادر، بەرپرسی ئۆفیسی هەولێری كۆمیسیۆنی باڵای هەڵبژاردنەكانی عێراق ئەوەشی گوت، لە سنووری پارێزگای هەولێر خرووقات و سكالا زۆر كەمە، پرۆسەكە بە شێوەیەكی زۆر باش بەڕێوەدەچێت، ڕاستە شتی بچووك بچووك هەیە، بەڵام ئەوە نیە شایەنی باس كردن بێت، كاندید هەیە لە شوێنێك پۆستەری داناوە، كە لەو شوێنە قەدەغەیە، بەڵام ئاگاداری ئەوانمان كردووەتەوە و دوای ئاگاداركردنەوە سەرجەم حزب و كاندیدەكان پابەندی ڕێنماییەكانی كۆمیسیۆن بوونە.\nسەبارەت بە كێشەی نەگەڕانەوەی كارتی دەنگدەران، بەرپرسی ئۆفیسی هەولێری كۆمیسیۆنی باڵای هەڵبژاردنەكانی عێراق ئاشكرای كرد، ئەوانەی لە دوای 9/11 بایۆمەتریان ئەنجامداوە كارتیان بۆ ناگەڕێتەوە، بەڵام كارتی پێشوویان لێ وەرنەگیراوەتەوە، بە كارتی پێشوو دەتوانن دەنگ بدەن، ئەو هاووڵاتیانەی كە پێش ئەو كاتە كارتیان لێ وەرگیراوەتەوە ناوەكانیان لای ئێمە دیارە لە بنكەی دابەشكردنی كارتەكان هەڵمانواسیوە و ئەوانە بە ڕێكارێكی تایبەت دەتوانن دەنگ بدەن، بەڵام پێویستە ئەو هاووڵاتیانە كە وەسلی لێ سەندنەوەی كارتەكانیان هەیە، پێش 9/ 11/ 2017 بایۆمەتریان ئەنجامداوە وەسلیان پێ بێت لە رۆژی هەڵبژاردن، ئەگەرنا ناتوانن دەنگ بدەن".


کوردیپێدیا - ساقی! وەرە ڕەنگین کە بە پەنجە لەبی ئەقداح\n📜 ساقی! وەرە ڕەنگین کە بە پەنجە لەبی ئەقداح | پۆل: هۆنراوە | زمانی بابەت: 🏳 کوردیی ناوەڕاست\nساقی! وەرە ڕەنگین کە بە پەنجە لەبی ئەقداح\nبەم ڕاحە، لەسەر ڕاحە، دەڵێن: ڕاحەتی ئەرواح\nبەم کاسە لەسەر پەنجە دەڵێن: نووری عەلا نوور\nڕەخشانە لە میشکاتی قەدەحدا وەکوو میسباح\nقەترێکە لە بەحری کەرەم و ڕەحمەتی فەتتاح\nنەک ئارەقی کەرمی عینەب و شەربەتی توففاح\nبەو دەستە کەوا مەرهەمە بۆ ئەم دڵی خەستە\nبەو پەنجە کە بۆ بابی گوشایش ئەوە میفتاح\nبەو دەننی فوراتە کە دەکا پەششە بە عەنقا\nنەک لەو خومی نیلە کە دەکا باخە بە تیمساح\nپڕ کە قەدەحی پڕ فەرەحی بێتەرەح و غەم\nناوِلْنی، ۆ نادِمنی و غازِلنی بالأفراح\nلەم گەردشی مینایە کەوا دەورە، نە جەورە\nساقی کەرەمی سایقە، نالی مەکە ئیلحاح\n➕ ئەم بابەتە لەلایەن: (زریان عەلی)ەوە لە: Mar 3 2022 2:59PM تۆمارکراوە\n👌 ئەم بابەتە لەلایەن: (زریان سەرچناری)ەوە لە: Mar 8 2022 5:27PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Mar 8 2022 5:07PM باشترکراوە


ڕۆژی دووشەممە ئاگربەستی نێوان ئیسڕائیل و فەڵەستینیەکان لەسەر سنووری نێوان غەزە و ئیسڕائیل بەردەوام بوو دوای ئەوەی فەڵەستینیەکان سەدان موشەکیان ئاڕاستەی ئیسڕائیل کرد و سوپای ئیسڕائیلیش بە هێرشی ئاسمانی وەڵامی دایەوە.\nنوێترین شەڕ و پێکدادانەکانی ئیسڕائیل و فەڵەستینیەکان سێ ڕۆژ لەمەوبەر دەستی پێکرد و ڕۆژی یەکشەممە پێکدادانەکان گەیشتنە لوتکە، کاتێک موشەک و بۆمب هاوێژەکانی فەڵەستینیەکان بوونە هۆی کوژرانی چوار هاوڵاتی مەدەنی ئیسڕائیلی. هێرشە ئاسمانییەکانی ئیسڕائیلیش بوونە هۆی کوژرانی 21 فەڵەستینی و نیوە زیاتریان هاوڵاتی مەدەنی بوون، ئەمەش بەپێی بەرپرسانی تەندروستی لە کەرتی غەزە.\nئیسڕائیل بە فەڕمی دان نانێت بە ڕێکەوتنەکانی ئاگربەستدا لەگەڵ گروپە چەکدارەکانی فەڵەستیندا و بە ڕێکخراوی تیرۆریستییان دەزانێت، بەرپرسێکی حکومەتەکەی سەرۆک وەزیری ئیسڕائیل بنیامین ناتانیاهو ئاماژەی بە ئێراندا و وتی ئێران پشتیوانیکەری سەرەکیی جووڵانەوەی جیهادی ئیسلامییە و هۆکاری شەڕ و پێکدادانەکانی غەزە، ئێران بووە.\nسوپای ئیسڕائیل لە ماوەی ڕابردوودا وتی لە ڕۆژی هەینیەوە زیاتر لە 600 موشەک و تۆپی دیکە ئاڕاستەی شار و گوندەکانی باشووری ئیسڕائیل کراون و بەرگری ئاسمانی ئیسڕائیل بەرپەرچی زیاتر لە 150 موشەکی داوەتەوە.\nبەڵام لە بەیانی ڕۆژی دووشەممەوە ڕەوشەکە ئارام بۆتەوە.\nبەرپرسانی فەڵەستینی وتیان میسڕ و قەتەڕ و نەتەوە یەکگرتووەکان ڕۆڵی نێوەندگیریان بینیوە لەم ئاگربەستەدا، لەکاتێکدا فەڵەستینیەکان خۆیان ئامادە دەکرد بۆ یەکەمین ڕۆژی مانگی ڕەمەزان.\nناتانیاهو لە بەیاننامەیەکدا وتی " لە دوو ڕۆژی ڕابردوودا بە توندی لە حەماس و جیهادی ئیسلامیماندا و زیاتر لە 350 ئامانجمان پێکا. لە سەرکردەی تیرۆریستەکان و چالاکەوانەکانیانماندا و بیناکانی تیرۆریستانمان وێران کرد."\nوتیشی " ئەم هەڵمەتە کۆتایی نەهاتووە و پێویستی بە ئارام گرتن هەیە. ئێمە خۆمان ئامادە دەکەین بۆ بەردەوام بوون. ئامانجەکە هەمیشە ئەوە بووە ئارامی و ئاسایش بۆ دانیشتوانی باشووری ئیسڕائیل دابین بکەین."


قاره‌مان قادر ئه‌ندام په‌رله‌مانی بزووتنه‌وه‌ی گۆڕان و دانیشتووی شاری كۆیه بۆ رایگەیاند: «له قه‌زاكه‌دا ڕۆژانه 12 هه‌زار تاكو 16 هه‌زار به‌رمیل نه‌وت به‌رهه‌م ده‌هێنرێت».\nسه‌رچاوه‌یه‌ك له وه‌زاره‌تى سامانه سرووشتییه‌كانى هه‌رێمى كوردستان كه نه‌یوست ناوى ئاشكرا بكرێت، وتى: «ته‌نیا له دوو كێڵگه‌ی به‌رهه‌مهێنانی نه‌وتی گه‌رمیاندا ڕۆژانه (5-10) هه‌زار به‌رمیل نه‌وت هه‌نارده‌ی ئێران ده‌كرێت».\nغالب محه‌مه‌د، سه‌رۆكی لیژنه‌ی سامانه سرووشتییه‌كان له ئه‌نجوومه‌نی پارێزگای سلێمانی، لەم بارەیەوە دەڵێت: «له كوردستاندا 57 بلۆكی نه‌وت هه‌یه، كه له سلێمانی 27 بلۆكی نه‌وتی و غازی هه‌یه، كه سێ بلۆكی غازی له كێڵگه‌كانی كۆرمۆر و چه‌مچه‌ماڵ و میراندا هه‌یه.


22:55 - 26 جۆزەردان 2713\nرۆژی ٢٧ی جۆزەردانی ئەمساڵ بەرامبەرە لەگەڵ ٣٣هەمین ساڵڕۆژی دامەزراندنی رادیۆ دەنگی كوردستانی ئێران و بەو بۆنەوە كۆمەڵێك لەبەڕێوەبەرانی رادیۆ دەنگی كوردستانی ئێران را و تێبینییەكانی خۆیان لەو پێوەندییەدا بۆ ماڵپەڕی كوردستان میدیا باس كرد.\n٣٣ ساڵ لەمەوبەر لەرۆژی ٢٧ی جۆزەردانی ساڵی ١٣٥٩ی هەتاوی دەنگی كوردستانی ئێران وەكوو دەنگێكی رەسەن، مافخواز و حەقبێژ لەچیا سەركەشەكانی كوردستان كە بێشكەی رۆڵەكانی كوردستان بوو، چاوی بە دونیای روون هەڵێنا و بوو بە رادیۆ دەنگی كوردستانی ئێران، دەنگێك كە دواتر و لەماوەیەكی زۆر كورتدا بوو بە ئەستێرەیەكی درەوشاوە كە لەبەر رووناكییەكەی چاوی نەیاران پێی هەڵنەدەهات.\nنابێ‌لەبیرمان بچێ‌كە بیری مۆدێڕنی دامەزراندنی دەنگی كوردستان دەگەڕێتەوە بۆ بیرۆكە سەردەمیانەكانی دكتور قاسملووی رێبەر و پێشەنگی خەباتی كوردایەتیی و ئەو رێبەرە شۆڕشگێڕە بە خامەكەی یەكەم بەردی قەڵای ئاوات و بەرگریی لەنەتەوەی كوردی بنیات نا.\nهەر ئەو بیرۆكەیەی دكتور قاسملوو بوو كە لەهەلومەرجێكی هەستیار و چارەنووس سازی ئەو كاتدا كە كورد مەترسیی زۆر شتی وەكوو لەناو چوون لەسەر بوو، كورد لەرێگای دەنگی كوردستانەوە توانی رەساڵەتی مێژوویی خۆی بپارێزێ‌و رادیۆ توانی ئەو دەنگانەی كە كپ كرابوون وە هاوار بخات.\nلەتەمەنی رادیۆ دەنگی كوردستانی ئێراندا زۆر خەباتكار كارییان كردووە و زەحمەتیان تێدا كێشاوە و كارەكانیان جێگای رێز و پێزانینە، ماڵپەڕی كوردستان میدیا لەو قۆناغەی رادیۆدا و لە یادی دامەزراندنی ئەو دەنگە حەقبێژانەیەدا لەگەڵ كۆمەڵێك لەبەڕێوەبەران و ستافی كارا و پێشمەرگەی شۆڕشگێر و ماندوونەناسی رادیۆ دەنگی كوردستانی ئێران چاوپێكەوتنی پێك هێناوە و داوای لێكردوون كە هەر كامەیان را و سەرنجی خۆیان لەو پێوەندییەدا لەچەند دێڕدا بۆ بەردەنگانمان باس بكەن.\nشاهۆ فەرازمەند، بەرپرسی رادیۆ دەنگی كوردستانی ئێران\nدیكتاتۆر هەموو كات هەوڵ دەدات تاكەكانی كۆمەڵگەی ژێر دەسەڵاتی خۆی لەناخی خوێدا تەریك بخات و كپییان بكات، ئامرازی راگەیاندنی ئازاد هەمیشە ئەو خەونەی دیكتاتۆڕەكان دەكاتە بڵقی سەر ئاو. یەكێك لەرۆڵە گرینگەكانی رادیۆ دەنگی كوردستانی ئێران هەر بەم ئاراستەیە بووە. بەم واتایەی كە هەوڵی ئیزۆلە كردنی تاكی كوردی لەلایەن رێژیمی كۆماری ئیسلامیی ئێرانەوە لەگەڵ شكست بەرەوروو كرد و بوو بەئامرازی هاوپێوەندیی نەتەوەیی تاكەكان و چین و توێژەكانی كۆمەڵگای كوردستان. هەروەها ئەم رادیۆیە بوو بە پردی پێوەندیی خەبات و گیان فیدایی رۆڵە پێشمەرگەكانی نەتەوەی كورد لەرۆژهەڵاتی كوردستان، لەگەڵ سەرجەم چین و توێژەكانی كۆمەڵگەی كوردستان ئەم رادیۆیە توانیی لەهەلومەرجێكی زۆر ئاستەم و دژوار و لەو پەڕی فیداكاریی و ماندوویی نەناسیدا هەواڵ و رووداوەكان بە شێوەیەكی راستگۆیانە بگوازێتەوە و بەربەرەكانی لەگەڵ شەڕی نەرمی دوژمن و چەواشەكارییەكانی بكات. هەڵوێستی راستەقینە و ناوەڕوكی رەوای خەباتی رزگاریخوازی كورد لەرۆژهەڵاتی كوردستان بە گوێ‌هەموو لایەك بگەیەنێ، بەواتایەكی واقعیی زمانحاڵی خەباتی رەوای گەلێكی چەوساوە و ژێر دەست بۆ رزگاریی بێت.\nرەسووڵ قۆرغی، كادری فەننی رادیۆ\n٢٧ی جۆزەردان ساڵڕۆژی دامەزرانی رادیۆ دەنگی كوردستانی ئێران لە خۆم و هەموو گوێگرەكانی ئەم رادیۆیە پیرۆز بێت، رادیۆ دەنگی كوردستانی ئێران یەكەم رادیۆ بوو كە دەنگی ئازادیخوازی لەكوردستان و ئێراندا هەڵبڕی بە دژی دیكتاتۆری و كۆنەپەرەستی، دەنگی چەكی پێشمەرگە لەكوردستان بوو، دەنگی ئاوەدانی هەموو ماڵێك بوو لە بەیانی و ئێواران و تەنانەت زۆر كەس و لایەن بۆ ئەوەی كە دەنگی ئەو رادیۆیەیان باشتر بیستبایە دوو رادیۆیان بەكار دەهێنا لەبەر شەپۆلی پارازیتەكانی جەهل و نەزانی. ئەوەتا ئێستاشی لەگەڵدا بێت وەكوو جاران بە گوڕ و تین لەسەر پێیە و هەروا بەرەنگاری ئەم شەپۆلە پارازیتانەی كۆماری ئیسلامیی دەبێتەوە، دەنگی حەق بێژی گەلی كوردستانە، دەنگی متمانە پێكراوی دۆست و نەیارانە.\nتەمەنێكی دوور و درێژە لەگەڵ ئەم دەنگەدا هەوراز و نشێو دەبڕم، هەر بۆیە لەسەرجەم گوێگرەكان داواكارم كە چی بكرێت بۆ باشتر كردنی رادیۆكە و لەكام ناوچەی كوردستان دەنگی ئێمە بەباشی دەبیسترێت و لەكام ناوچە پارازیتی زۆر لەسەرە؟ ئایا ئەو كاتانەی كە بەرنامەكانی تێیدا بڵاو دەبێتەوە باشە یان نا؟ سەركەوتن بۆ نەتەوەی كورد\nسیامەند تەربی، بەرپرسی بەشی تەولید و بێژەری بەشی كرمانجی\nرادیۆ دەنگی كوردستانی ئێران لەسەردەمی شاخدا باشترین پردی پێوەندیی نێوان حیزبی دێمۆكرات و كۆمەڵانی خۆراگری خەڵكی كوردستان بووە و لەژێر تیغی توندی سانسۆری رێژیم لەسەر كوردستان تەنیا دەنگی كوردستان بوو كە وەك دەزگایەكی راگەیاندن، كۆمەڵانی خەڵكی كوردستانیان لە جنیایەتەكانی رێژیم لەكوردستان، رووداو و خەباتی هێزی پێشمەرگە ئاگادار دەكردەوە. تەنانەت لەو سەردەمەدا رادیۆ وەك دەزگایەكی گرینك بۆ رێكخستنی هێزی پێشمەرگە بەكار دەهات.\nشەماڵ تەرغیبی، ئەندامی دەستەی نووسەرانی رادیۆ و بێژەری بەشی سۆرانی\nرادیۆ دەنگی كوردستانی ئێران لەماوەی ٣٣ ساڵ تەمەنی كاری خوێدا بەردەوام لەسەر چەند خاڵی سەرەكیی پێداگر بووە كە وەك خاڵی پێناسینەوەی رادیۆش بە ئەژمار دێت كە بریتین لە: راست بێژی و سادە بێژی. لە چوارچێوەی ئەم دوو تایبەتمەندییەدا هەوڵی داوە هاوكات لەگەڵ پەرەدان و گەیاندنی دەنگی ئازادیخوازی گەلی كورد و سیاسەتە بەرحەقەكانی حیزبی دێمۆكراتی كوردستانی ئێران، سیاسەتە دژی گەلی و شۆڤێنیستییەكانی رێژیمی زاڵ بەسەر ئێرانیش لە قاو بدات. لەلایەكی دیكەشەوە لە پرسە نەتەوەییەكان غافڵ نەبووە و لەراستای بەهێز كردنی هەستی نەتەوایەتیی و زیندوو راگرتنی شۆناسی نەتەوەیی گەل هەنگاوی پۆزەتیڤی ناوە و لەچوارچێوەی بەرنامەی رۆژانییەكانیدا تیشكی خستۆتە سەر لایەنی فەرهەنگی، كۆمەڵایەتیی و مێژوویی و ئابوورییەكانی نەتەوەی كورد بەگشتیی، جیاواز لە هەمووی ئەوانە دەنگی كوردستانی ئێران چ لەرابردوودا، لە قۆناغی خەباتی چەكدارانە و چ لە ئێستادا بە پردی پێوەندیی نێوان هێز، كۆمیتە شارستان و كادر و پێشمەرگەكانی حیزب ناسراوە و توانیویەتی بە باشی ئەركەكانی خۆی وەك یەكێك لە دەزگاكانی حدكا بە جێ‌بگەیەنێ.\nلەیلا محەممەدی، بێژەری بەشی فارسی\nدامەزراندنی رادیۆ دەنگی كوردستانی ئێران یەكێك لەو هەنگاوە بەرز و بەنرخانە بوو كە حیزبی دێمۆكرات هەڵیگرت لەراستای گەیاندنی راستییەكانی خەبات بە گوێی كۆمەڵانی خەڵك و لەلایەكی دیكەش گەیاندنی دەنگی حەقخوازانەی خەڵكی كوردستان و خەباتە رەواكەی بە گوێی باقی گەلانی ئێران و تەنانەت دونیای دەرەوەش لە ساتە وەختێكدا كە رێژیمی ئێران بە درندانەترین شێوە هێرشی بۆ سەر خاك و خەڵكی كوردستان دەكرد، رادیۆ كوردستان پردی پێوەندیی نیوان خەڵك و پێشمەرگە بوو و لە واقێعدا دەنگی پێشمەرگە بوو كە لەلای خەڵكی كوردستان زۆر خۆشەویست بوو، رادیۆ كوردستان لەسەر دەمێك دامەزراوە كە هیچ ئامرازێكی راگەیاندنی ئازاد لەكوردستان لەئاراد نەبوو و رادیۆ ئەو بۆشاییە گەورەیەی پڕ كردبۆوە.\nرادیۆ ساڵانێكی زۆر یار و یاوەری پێشمەرگە بوو لەشاخ، بەگەشە سەندنی ئامرازەكانی پێوەندیی وەك تی ڤی، ئینتێرنێت و ماهوارە رۆڵ و كاریگەری رادیۆ كەم نەبۆتەوە و ئێستاش چەندین راگەیاندنی دیكەی وەك تلەویزیون، سایت و رۆژنامە و ...هتد، لەپاڵ خۆی دەبینێ‌و گوێگرانی خۆی هەر ماوە، ئەوەش دەگەڕێتەوە بۆ ئەو پێوەندییە دروست و ئوسوولییەی كە لەنێوان خۆی و خەڵكیدا دروستی كردووە.\nزبێت عەلیپوور، بێژەری بەشی فارسی\nرادیۆ دەنگی كوردستانی ئێران لەسەردەمێكدا دامەزرا كە فەزای سانسۆر لەسەركۆمەڵگای ئێران حاكم بوو بەهۆی هاتنە سەر كاری ئەو سیستمە نادێموكراتیكەی كە لە سالی ١٣٥٧دا هاتە سەركار رادیۆ دەنگی كوردستانی ئێران لەو سەردەمەدا بووە دەنگی گواستنەوەی راستییەكان بۆخەڵكی كوردستان هاوكاتیش دەنگی هەقخوازی گەلی كورد بووە، نەیارانی کورد زۆر هەوڵیان داوە کە دەنگی رادیۆ کپ بکەن بەڵام هەمیشە هەوڵەکانیان نەزۆک بووە. ئێستاکە رادیۆ وەکوو دەزگایەکی لەمیژینە بە بیروکە و بەرنامەی ئەوڕۆیی سەرقاڵی وەشانە.\nسەفیە مەحموودی، ئامادە كار و پێشكەش كاری بەرنامەی بۆ بەختیاری كۆمەڵ\nدەنگی كوردستانی ئێران زمانحاڵی شەهیدە سەربەرز و نەمرەكانی رێگای رزگاریی ئازادییە و رادیۆ دەنگی كوردستانی ئێران بەبەردەوامی دەنگی هاواری زەحمەتكیشانی كوردە و هەمیشە و هەموو كاتێكیش دەنگی لاوان و خوێندكاران و ژنانی دەروەست بووە.\nئەو دەنگە لەو پەڕی بێ‌ئیمكاناتی و نەبوونیدا دەستی بە وەشان كرد و بوو بە هاوڕێی گەڵیكی راپەڕیو و شۆڕشگێڕ و خەڵكی كوردستان پشتی بێ‌بەست.\nدەنگی كوردستانی ئێران هەر لەسەرەتای دامەزرانیەوە هەتا ئێستا بە زۆر بوار و قۆناخی چارەنووس سازدا تێپەر بووە و شاهیدی گەڵێك رووداوی خۆش و ناخۆش بووە، رادیۆ بۆ بەدیهێنانی كۆمەڵگایەكی یەكسان تێكۆشاوە و تێدەكۆشێت و رۆڵێكی بەرچاوی هەبووە لە هێنانە كایەی زمانێكی پاراو و ستانداردی كوردی و بەردەوام هەوڵی داوە بۆ هۆشیار كردنەوەی تاكەكانی كۆمەلگا و كێشە و ئاریشەكانی هەموو چین و توێژەكانی لەبەرنامەكانی رۆژانەی دا خستۆتە بەرباس و لێكدانەوە، بە تایبەت توێژی ژنان، لاوان، خوێندكاران توانیویانە لەرێگەی ئەم رادیۆیەوە توانا و بەهرەكانی خۆیان دەربخەن .\nئیسماعیل مەعروفی، ئەندامی دەستەی نووسەران و بێژەری بەشی سۆرانی\nرادیۆ دەنگی كوردستانی ئێران لەقۆناغێك لەخەباتی نەتەوایەتی كورد لە كوردستانی ئێران دەستی بە وەشان كردووە كە دەرەتانێك بۆ دەربڕینی بیرورای ئازاد نەك هەر لەكوردستان، بەڵكوو لەسەرانسەری ئێراندا بوونی نەبووە، بۆیە بە دامەزرانی رادیۆ دەنگی كوردستانی ئێران، پردێك لەنێوان رێبەرایەتی سیاسی كوردستان (حدكا) و خەڵك دروست بوو. حیزبی دێموكراتی كوردستانی ئێرانیش كە لەئەساسدا حیزبێكی نەتەوەییە، لەو رێگایەوە توانیویەتی لەسەر وشیاركردنەوەی كۆمەڵگای كوردستان و تاك بە تاكی ئەو كۆمەڵگایە كار بكات و شوناسی نەتەوەیی كورد زیاتر لە رابردوو بێنێتە بەرباس.\nهاوكات لەگەڵ ئەوە رەوتی بەرەوپێش چوونی خەباتی رزگاریخوازانەی گەلی كورد لەكوردستانی ئێران لەریگەی ئەم رادیۆیەوە بەگوێی گەلی كورد و هەموو گەلانی ئێران و تەنانەت بەشێك لەوڵاتانی ناوچەی رۆژهەڵاتی ناوەڕاستیش گەیشتووە كە ئەو بەردەوامیە توانیویەتی بەشێوەیەكی بەرچاو كاریگەری ئەرێنی لەسەر زەق كردنەوەی مافی نەتەوایەتی كورد دابنێ و لە دڵی خەڵكی كوردستانی ئێران دا ریشە دابكوتێ و ببێتە دەنگی هەق بێژ و راستەقینەی كوردستانی ئێران.\nئامادەکار: هێرش کەریمی\nشێعرێك لەژێر ناوی من دەنگی كوردستانی ئێرانم، بە دەنگی شەماڵ تەرغیبی\nئاڵبۆمی وێنەی پێرسونێلی رادیۆ


فواد خاکی بەیگی: نەرێنیترین کاریگەریی ڕێژیمی ئێران لە عێراقدا، دامەزراندنی گرووپە میلیشیاکان لەو وڵاتەدا بوو\n15:46 - 13 رەزبەر 2719\nوتووێژ: ڕەحمان سەلیمی\nخۆپیشاندانەکانی خەڵکی عێراق، ڕۆژی سێشەممە، ڕێکەوتی ٩ی ڕەزبەر، لەو وڵاتە دەستی پێکرد و چەندین ڕۆژە هەروا درێژەی هەیە. ئەم خۆپیشاندانانە کە لە چەندین شاری عێراقدا سەری هەڵداوە، چەندین کوژراو و سەدان برینداری لێکەوتووەتەوە.\nخۆپیشاندەران دژی حوزووری ڕێژیمی ئێران لەو وڵاتە دروشم دەدەن و لەسەر سەربەخۆیی سیاسیی عێراق، جەخت دەکەنەوە. ناڕازییان بە دروشمگەلی وەک: "ئێمە مافی منداڵەکانی خۆمان لە ڕێژیمی ئێران دەستێنین"، "بڕووخێت ڕێژیمی ئێران" و ''بڕۆ دەرەوە ئێران'' و دەیان دروشمی لەو چەشنە، کردەوەکانی ڕێژیمی ئێران مەحکووم دەکەن.\nعێراقی خاوەن نەوت و خەڵکە ماندووەکەی کە چەندین ساڵە لەگەڵ گرووپی ئیسلامیی داعش لە شەڕدان، ئێستا داوای دۆخێکی ئارام و سەقامگیر و لەوە گرینگتر، بە دوای سەربەخۆییەوەن. خەڵک، هۆکاری نەبوونی ئەم سەربەخۆییە، لە دەستێوەردانی سیاسی و نیزامیی ڕێژیمی ئێران لە عێراقدا دەزانن کە بەهۆی شەڕی داعشەوە، بەفەرمی هاتووەتە نێو ئەو وڵاتە و بەتەما نییە لەم وڵاتە بچێتە دەرەوە. ڕێژیمی ئیران بە پەرەپێدانی چەکوچوڵ و بنکە سەربازییەکان و هەوڵ بۆ پەرەپێدانی هیلالی شیعە، هەموو توانای خۆی بۆ دزە لە ناوچەکە، لە ڕێگای وڵاتی عێراقەوە بەکار دەبات.\nلەمبارەوە لەگەڵ "فواد خاکی بەیگی"، ئەندامی دەستەی کارگێڕیی حیزبی دێموکراتی کوردستانی ئێران، وتووێژێکمان پێک هێنا و ئەم بابەتەمان خستە بەر باس.\n١- هۆکاری سەرەکیی ئەم خۆپیشاندانە لە عێراقدا بۆچی دەگەڕێتەوە؟\nنەبوونی خزمەتگوزاری، نادادپەروەری لە دابەشکردنی داهات، کێشە و ململانێی ئایینی و مەزهەبییەکان، دەستێوەردانی دەرەکی و... بە بڕوای من گرینگترینی ئەو هۆکارانەن لەم خۆپیشاندانەدا.\n٢- بۆچی ئێران بە یەکێک لە سەرچاوەکانی کێشە لە عێراقدا دەناسرێت؟\nپاش ڕووخانی حکوومەتی بەعسی دیکتاتۆر، بەکەڵک وەرگرتن لە هەست و ئیحساسی ئایینی شێعە وەک کەسانێک کە لە سەردەمی بەعس دەچەوسانەوە، ئیران هەستی تۆڵەی تێدا بەهێز کردن و سیاسەتی دووبەرەکی نانەوەی تا ئیستا وەبەر گرت، بۆیە لە هاوکێشە سیاسییەکاندا بەپێی کەڵک وەرگرتنی، لە هەستی مەزهەبی بە قازانجی خۆی کەڵک وەردەگرێت، ئەم جۆرە خۆپێشاندانەش گەر لایەنێکی مەسەلە خزمەتگوزارییەکان بێت، لایەکی دیکەی دەستێوەردانی وڵاتانی چەشنی کۆماری ئیسلامییە لە عێراقدا.\n٣- ڕێژیمی ئێران چی لە وڵاتی عێراق دەوێت؟\nوڵاتێکی دەستەمۆ و بێ شوناس و پڕ لە ئاژاوە و ململانێ و پڕکێشە کە خۆی بە هاوسۆز و خەمخۆریان نیشان بدات، بۆ نموونە لە لایەک داعشیان بۆ دەنێرێت، لە لایەک ڕاوێژکاریان پێ دەدات بۆ شەڕی دژی داعش.\n٤- داوکاریی خەڵکی ناڕازیی عێراق لە حکوومەتی ئەو وڵاتە چییە؟\nچارەسەرکردنی کێشە و گرفتە ئابووری و کۆمەڵایەتییەکان و هەروەها دامەزراندن و نەمانی گەندەڵی و...\n٥- ڕێژیمی ئێران لە ماوەی ئەم چەندین ساڵەدا چ کاریگەرییەکی نەرێنیی لەسەر دۆخی ئابووری و سیاسی و ژیانی خەڵکی عێراقدا داناوە؟\nنەرێنیترین کاریگەری، دامەزرانی میلشیاکان بە فیتی ئێران و تەرخانکردنی بەشی زۆری بودجەی وڵات بۆ ئەم هێزانە و لە وڵاتێکی دەوڵەمەندی پڕوەزەدا، هەژارهێشتنەوە و چاولەدەستی خەڵک لە سەرمایەداران و لە ڕووی سیاسیشەوە، پەرەپێدان بە ناسەقامگیری و گوشارهێنان بۆ پەراوێزخستنی ئەو لایەنانەی باوەڕیان بە دێموکراسی و مافی نەتەوەیی گەلانی عێراق هەیە، بۆ نموونە "عادل عەبدولمەهدی" و بەشێکی زۆر لە سوننەکان.\n٦- ئایا ئەم ناڕەزایەتی دەربڕینانە دەبێتە هۆی ئەوەی کە دەستێوەردانەکانی ڕێژیمی ئێران لەو وڵاتەدا کەم ببێتەوە؟\nلەم هەلومەرجەدا لە دوو ڕەهەندەوە دەبێ سەیری ئەم ڕووداونە بکەین، یەکەم وا هەست دەکرێت کە دروشمی دژی ئێران دەدرێت کە من پێم وایە ئەم بابەتە ئورگانیزە کراوە، لایەکی دیکە ڕەنگە دەستی خۆدی ئێرانی تێدا بێت، بۆ زەختی زیاتر لەسەر ئەم حکوومەتەی کە لانیکەم کوردەکان پێی ڕازین. جارێک زووە لەو بارەوە بڕیار بدەین، بەس بە بڕوای من لە هەر حاڵدا ئێران باندۆری زۆری لەسەر هاوکێشەکانی نێوخۆی عێراق هەیە.


وەفدێکی تەندروستیی چین گەیشتە ھەرێمی کوردستان – Knwe.org\nسەرەکی » راپۆرت » وەفدێکی تەندروستیی چین گەیشتە ھەرێمی کوردستان\nئەمڕۆ ٢٨/٣/٢٠٢٠ وەفدێکی تەندروستیی چین لە بەغداوە گەیشتە ھەولێر و لەلایەن بەرپرسانی وەزارەتی تەندروستیی ھەرێمەوە پێشوازییان لێکرا. پاشان لە کۆنگرەیەکی رۆژنامەنووسیدا ئامانجی سەردانەکە بۆ ھەرێمی کورستان ئاشکرا کرا، سەرەتا د.خالس قادر بەڕێوەبەری گشتیی دیوانی وەزارەتی تەندروستیی ھەرێمی کوردستان رایگەیاند: ئەمڕۆ وەفدێکی تەندروستیی چین گەیشتە ھەولێر بە ئامانجی ھاوکاریکردنی ھەرێمی کوردستان لە بەرەنگاربوونەوەی ڤایرۆسی کۆرۆنا.\nوتیشی: وەک ئاشکرایە چین رۆڵێکی گرنگی ھەبوو لە کۆنترۆڵکردنی ئەوڤایرۆسە، بۆیە ھیوادارین سوود لە ئەزموونی ئەوان وەربگرین. دواتر د.هان نوێنەری خاچی سووری چینی بە رۆژنامەنووسانی راگەیاند: ئێمە وەفدێكی تەندروستین بە نوێنەرایەتیی گەل و وڵاتی چین سەردانی عیراق و هەرێمی كوردستانمان كردووە و بۆ ماوەی چوار رۆژ دەمێنینەوە، لەو ماوەیەدا كار بۆ هاوكاریكردنی بارودۆخی سەختی ئەم وڵاتە دەكەین بەو ئومێدەی بتوانین كاریگەریمان هەبێت لەسەر كەمكردنەوەی مەترسییەكان.\nوتیشی: ئێمە لە ماوەی رابردوودا تاقیكردنەوەیەكی پێشكەوتوومان پێشكەش بە حكومەتی عیراق كرد تاكو بتوانرێ بە زووترین كات ئەنجامی پشكنینەكانی نەخۆشی ڤایرۆسی كۆرۆنا دەربخات، راشیگەیاند: لەسەردانی ئەمجارەماندا هاوكاری تەندروستی و زانیارییە پزیشكییەكان پێشكەش بەنەخۆشخانە و پزیشك و كارمەندان دەكەین لە عیراق و هەرێمی كوردستان.


شه‌ریف هه‌ژاری: خێراترین و ستراتیژترین پرۆژه بۆ هه‌ڵه‌بجه چییه!؟ – WTARIKURD\nشه‌ریف هه‌ژاری: خێراترین و ستراتیژترین پرۆژه بۆ هه‌ڵه‌بجه چییه!؟\nخێراترین و ستراتیژترین پرۆژه كه به ئاسانیی بتوانرێت جێ به‌جێ بكرێت: به‌ستنه‌وه‌ی ناوچه‌كانی تاوگۆزی و شه‌مێرانه به پارێزگای هه‌ڵه‌بجه‌وه. به‌وه هه‌م ده‌ربه‌ندیخان ڕاسته‌وخۆ به هه‌ڵه‌بجه‌وه ده‌به‌سترێته‌وه‌و ده‌بێته لینكی نێوان هه‌ڵه‌بجه+كه‌لار ڕووه‌و به‌غداد. هه‌م ناوچه‌كانی تاوگۆزیش كه ناوچه‌ی گه‌شتیاری و پڕ له سامانی سروشتیی و سامانی ئاژه‌ڵداریی و سامانی ماسیین به هه‌ڵه‌بجه‌وه ده‌به‌سترێنه‌وه، به‌تایبه‌ت ڕووه‌و مه‌رزی پشته‌ی تاوگۆزی كه مه‌رزی پشته شوێنگه‌یه‌كی ته‌واو پان و به‌رفراوان و ستراتیژی ده‌بێت بۆ بوژاندنه‌وه‌ی ئابوریی و بازرگانی له ناوچه‌كانی باشوری پارێزگای هه‌ڵه‌بجه‌وه ڕووه‌و ناوه‌ندی پارێزگاكه. كه‌وابو، ئه‌و به‌ستنه‌وه‌یه ده‌بێته ده‌رچه‌یه‌كی گرنگی بوژاندنه‌وه‌ی بازرگانی، گه‌شتیاری و هاتوچۆ ڕووه‌و كه‌لار و به‌غداد. هه‌روه‌ها ده‌شبێته گوزه‌رێك بۆ بایه‌خدان به بوژاندنه‌وه‌ی ناوچه‌كانی شه‌مێران و تاوگۆزی و نه‌ورۆڵی كه سێ ناوچه‌ی گرنگی سامانی سروشتین و تا ئێستا پشتگوێ خراون و خراونه‌ته په‌راوێزه‌وه. چونكه له به‌ستنه‌وه‌یه‌كی وا ستراتیژی دا ئه‌و سێ ناوچه‌یه كه پێكه‌وه سه‌دان گوندیان هه‌یه: ده‌بنه سه‌رمایه‌یه‌كی پڕبایه‌خ بۆ پارێزگای هه‌ڵه‌بجه و، به‌وه سامانه سروشتیی و مرۆییه‌كانیان ڕووه‌و ناوه‌ندی پارێزگاكه ده‌گه‌ڕێته‌وه‌و، هه‌ر سێ ناوچه‌كه ده‌بنه ناوه‌ندی كاری بازرگانیی و هاتوچۆ. به مه‌رجێك له‌گه‌ڵ به‌ستنه‌وه‌ی ئه‌و ناوچانه‌دا و لێدانی پردێكی ستراتیژی تۆكمه، ئه‌وا ڕێگاوبانی ڕێكوپێكیشیان بۆ ئه‌نجام بدرێت.\nئێستا هەڵەبجە: دەولەمەنترین ناوچەی ئابوری هەمەجۆر و، کاولترین پارێزگا لە ڕوی خزمەتگوزارییەوە!\nئەم شارە، چ لە ڕوی عیلم و عیرفان، چ لە ڕوی مەیدانی شۆڕشگێڕان، چ لە ڕوی ناوەندی کەیف و سەفا و میواندۆستی ”هه‌ر ئه‌م هۆكاره‌ش وایكردوه زۆرجار خۆرهەڵاتناسەکانیش ڕویان تێ کردوە” و، چ لە ڕوی بنکە ئابورییه هەمەچەشنه‌كه‌ی بۆ هەردو دیوی خۆرهەڵات و باشوری کوردستان، وایكردوه بۆ ھەمیشە ناوەندێکی ستراتیژی ئابوریی و عیرفانیی لە ناو مێژووی نەتەوەکەماندا، هه‌بێت.\nلە کارەساتی جینۆسایدی کیمیابارانی هەڵەبجە ”کە خۆم و بنەماڵەکەشم لەو تراژیدیایەدا بوین”، تاڕادەیەکی زۆر هەڵەبجە لە ڕوی سروشتیی و ئاوهەوا و بونیادی شارستانییەوە وێران کرا و، داگیركه‌رانی کوردستان بە عێراقی بەعسیی و تەنانەت ئەو سوپایانەی پاسدارانیش کە شارەکەیان داگیرکرد، زەڕەیەک ڕەحمیان بە ”مرۆڤ و سامانەکەی و، ئاژەڵ و باخە ڕزاوه‌كان”ی هه‌ڵه‌بجه نەکرد و، هەرچی بۆیان برا، تاڵانیان كرد و، ئه‌وه‌شی بۆیان تاڵان نه‌ده‌كرا: سوتاندیان و ته‌قاندیانه‌وه‌و کردیانە وێرانه و قەقنەز!\nلێره‌دا، مێژوو دێته‌قسه و ئه‌ڵێت: له پاش كیمیابارانه‌كه‌ی به‌عسی فاشیست، پێشمه‌رگه‌ش به‌شێك بوه له‌و تاڵانیی و ته‌قاندنه‌وانه‌ی كه سوپای پاسداران به هه‌ڵه‌بجه‌یان كرد!!\nواته: پاسداران و سه‌ركرده‌كانی پێشمه‌رگه پێكه‌وه وایان كرد! ئه‌گینا ته‌نیا به كیمیابارانه‌كه‌ی به‌عسی فاشیست، هیچ نه‌بێت عه‌مود و محاویله و بانك و كتێبخانه و خانوه‌كانی هه‌ڵه‌بجه ده‌مانه‌وه. به‌ڵام ئه‌وه‌شی كه دوای كیمیابارانه‌كه پاسداران و پێشمه‌رگه به هه‌ڵه‌بجه‌یان كرد، به‌شێوازیكی تر، وه‌ك كیمیابارانه‌كه‌ی به‌عسی فاشیست، ته‌واوكاریه‌ك بو بۆ جینۆسایدكردنی هه‌ڵه‌بجه به‌ته‌واوه‌تی! به‌عس ئێمه‌ی دانیشتوانی هه‌ڵه‌بجه‌ی كیمیاباران كرد، پاسداران و پێشمه‌رگه‌ش بانكه‌كه و ماڵه‌كانیان ده‌ته‌قانده‌وه‌و عه‌مود و محاویله و كتێبخانه و یه‌كه كارگێڕییه‌كانی هه‌ڵه‌بجه‌یان تاڵان ده‌كرد.\nپاش ئەوەی خەڵکی ڕزگاربوی هەڵەبجە بەوپەڕی بێ دەرەتانی لە ئاوارەییبون و نەمانی کەسوکاریان دا گەڕانەوە و، لە ساڵی 1992 ەوە دەستیان کردەوە بە بنیادنانەوە شارەکە لەسەر بنه‌مای: ”بەردێ دوو بەرد دیوارێ، دیوارێ دوو دیوار- ژورێ، ژورێ دوو ژوور-خانویێ، خانویەک دوو خانو- هەلەبجەیێ، هەڵەبجەیەک دوو هەڵەبجە- کوردستان”. له‌وه به‌دواوه، حیزبە کوردییەکان هەزاران بەڵێنیان دا بەوەی شارەکە، هه‌ر لە ساڵی 1992 تا دەگات بە ساڵی 1994، گوایه ده‌یكه‌نه هاوشێوه‌ی شاری ”هێرۆشیما”. هه‌م لە ڕوی خزمەتگوزاریی و، هه‌م لە ڕوی بنیادنانه‌وه‌ی وەک ناوەندێکی ھەمیشەیی جینۆسایدكراو و قوربانیانی کورد بە ڕوی دیدگای جیهان دا!\nکەچی نەک هەر نەیانکردە هەڵەبجەکەی جارانیش، بگرە ڕێیان لەو ئاوەدانکردنەوەیەش گرت کە خەڵکە خوێناوییە بێ دەرەتانەکەی ‘دەست لە دەست و قووە لە خوا”، دەستیان دابویە!\nهەر زۆر زو، بێ ئەوەی حیزبە کوردییەکان (به هه‌مویانه‌وه!) زەڕەیەک هەست بە بەرپرسیارێتیی و، زەڕەیەک ڕێزی قوربانییەکانی هەڵەبجە بگرن، کردیانە ناوەندی به‌ریه‌ككه‌وتنه‌كه‌نانی خۆیان. هەڵەبجەیان کردە بنکەی ستراتیژی تەواوی شەرەکانیان (شەڕی یەکێتیی و بزوتنەوەی ئیسلامی، شەڕی پارتیی و حسک، شەڕی پارتیی-بزوتنەوە لە لایەک و یەکێتیش لە لایەکی تر، ململانێ و ته‌قوتۆقی باڵەکانی بزوتنەوە له دژی یه‌كتر، دواتریش شەڕی یەکێتیی و ئەنسارول ئیسلام).\nڕاسته، ئێستا هەڵەبجە پارێزگایە و، پێشموایە له پاش كرماشان، هه‌ڵه‌بجه دەولەمەنترین ناوچەی (ئابوری هەمەچەشن)ی هەمو گەللی کوردە له هه‌ر چوار پارچه‌كه‌دا، کەچی وێرانترین پارێزگایە!\n1- سامانی ژێر زەوی- نەوت و گۆگرد و گاز: پارێزگای هەڵەبجە یەکێکە لە ناوەندەکانی سامانی ژێر زەویی و چەندان بیری نەوت و گۆگرد و گازی تێدایە و، هه‌وڵ ده‌درێ کاری لەسەر بكرێت بۆ دەرهێنان و حەپەلوش کردنی، بەتایبەت لە ناوچەکانی: دەرەشیش، خورماڵ و سنوری شارۆچكه‌ی بەمۆ لە گوندی بانی بۆڵانی تاوگۆزی، كه ماوەیەک لەمەوپێش کۆمپانیا ڕوسییەکان لە کارکردندا بون بۆ دەرهێنانی.\n2- سامانی ئاوی سروشتیی و ماسی: پارێزگای هەڵەبجە خاوەن زۆرترین ڕێڕەوی ئاوی سروشتییە لە چاو پارێزگاکانی دیکەی باشوری کوردستان دا.\nڕوباری سیروان کە ڕێڕەوە ئاوی زمکان لە ناوچەکانی تاوگۆزیی و ڕێڕەوە ئاوی زەڵم لە ناوچەکانی ئەحماوای هەورامان بە دوو دیوی جیاواز دا دێن و دەڕژێنە ڕوبارەکەوە، سامانێکی گرنگی ماسیی و ئاوی سروشتی تێدایە و، ساڵانە یەکێکە لە گرنگرترین ناوچەکانی بەرهەمهێنانی سامانی ماسی.\nله‌م ناوچه‌یه‌دا، حکومەت تەواو کەمتەرخەم بوه لە بنیادنانی چه‌ند کارگەیه‌كی لە قوتونانی ماسیی، هەروەها لە دروستکردنی کارگەی ئاوی سرووشتی.\nبۆ نمونە: دەبەیەکی بچوکی ئاوی خواردنەوە بە 250 دینارە، چوار دەبەش یەک لیتر ئاوە، واتە: چوار دەبە دەکاتە هەزار دینار. بەمپێیە 20 لیتر ئاوی خواردنەوەی بە دەبەکراو دەکاتە 20 هەزار دینار، واتە: نرخی ئاوی کانزایی گرانترە لە نرخی بەنزین.\n3- سامانی کشتوکاڵیی و ئاژەڵداری: هەڵەبجە خاوەن دەشتی شارەزورە، کە یەکێکه لە دەولەمەنترین دەشتەکانی جیهان. هه‌رچی بەروبومی خواکردە ئەتوانرێ لەم خاکەدا بەرهەم بهێنرێ و، دەیان کارگەی بەروبومی کێڵگەیی و لە قوتونانی تێدا درووست بکرێت.\nکەچی حیزبەدەسەڵاتدارەکانی ناوچەکە، لە ناوەڕاستی پارێزگاكه‌دا زەوی فستەقیان بەسەر بەرپرسەکانا دابەشکردوە و کردویانەتە ڤێلا! ئافەرین سەد ئافەرین! زەوی فستەق لە جیهاندا دانسقەیە و وەک چاو دەپارێزرێت و یاساغە دەست بۆ بردنی، کەچی ئەمان ئەڕۆن بەتایبەت ئەو جۆره زەوییانە دابەش دەکەن! چونكه ده‌یكه‌نه باخ بۆ به‌رپرس و ڤێلاش له ناوه‌ڕاستی باخه‌كه‌دا! ئیتر با سامانی ئاژەڵداری بوەستێ، کە سەرەڕای خەڵکەکەی، حکومەت ئەتوانێ چەندان کێڵگەی ئاژەڵداری حکومی تێدا دروست بکا و، به‌هۆیه‌وه دەیان کەس لە هاوڵاتیانیش کاریان دەست کەوێت.\nبا دروست کردنی کارگەی گۆشتی لە قوتونان و هیتریش بوەستێ! چونكه له وڵاتانی پیشه‌سازی، سه‌ره‌تا حكومه‌ت و كۆمپانیاكان كێڵگه‌ی گه‌وره ده‌كه‌نه‌وه‌و، ئینجا له پاڵیشی دا پیشه‌سازی له قوتونان و ڕستن و چنین داده‌مه‌زرێنن، به‌وه‌ش به كه‌مترین تێچو، زۆرترین وه‌به‌رهه‌مهێنان و سه‌رمایه‌گوزاریی ده‌كه‌ن!\n4- سامانی گەشتوگوزار: پێویست ناکات بە وردی باس لە ئەحماوا، خورماڵ، زه‌ڵم، هاوار، تەوێڵە، بیارە، گوڵان، باوه‌كۆچه‌ك، چاوگ و، هه‌ر له ڕۆخەکانی ڕوباری سیروان به ناوچه‌ی نه‌ورۆڵیی دا تا ئەوبەری ڕوبارەکەو ناوچەکانی شەمێران و تاوگۆزی، بکەم. هەمویان سروشتێکی ناوازەی خواکردن، بەس بە چی دەبێت، کە حکومەت هەموی پشتگوێ خستوە!؟\nلە وڵاتان، حکومەتەکان گەشتوگوزاری دەستکرد دێننە بون و، ده‌یانكاته سەرمایەیەکی گرنگی ئابوریی و کەیف و شادی گه‌شتیاریی. کەچی لە کوردستان حکومەت گەشتوگوزارە خواکردەکانیش پشتگوێ دەخات و گرنگیان پێ نادات چونكه پلانی نییه بۆیان!\n5- سامانی درەختی میوەیی: هەڵەبجە ته‌نیا ناوه‌ندی جیهانییه له بەرهەمهێنانی هەناری ناوازە دا. گوێزی هەورامان نایەوێت هیچی لەسەر بڵێم، ئیتر با هەنجیر و قۆخ و ترێ ڕەشە و سێو بوەستێ! هه‌مو ئه‌م سه‌رمایه ئابورییه دره‌خته میوه‌ییه خواكردانه وه‌ك ئه‌وه‌ی هه‌ن، هیچیان سه‌رمایه‌گوزاریان پێوه نه‌كراوه. حكومه‌ت ده‌بێت له خۆی بپرسێت بۆ ده‌بێت وا بێت!؟ هه‌مو ئه‌و كه‌رتانه نه‌ك هه‌ر بۆ پارێزگای هه‌ڵه‌بجه، بگره بۆ هه‌مو هه‌رێم پێویستی به ستراتیژی بوژاندنه‌وه‌ی تۆكمه‌یه كه ده‌ستكه‌وتی گرنگی ئابوریش بۆ حكومه‌ت دێنێته‌دی. واته: هه‌مو ئه‌و كه‌رتانه پیویستیان به خستنه‌گه‌ڕی عه‌قڵی ئابوری و پلانی ستراتیژی هه‌یه.\n6- سامانی شوێنەوار: ئەتوانم بڵێم لە %20 ی شوێنەوارەکانی کوردستان دەکەونە گرد و لوتکە شاخەکانی پارێزگای هەڵەبجەوە. هه‌ر لە هەزاران سال پێش زایینەوە تا دەگات بە بنکەکانی موغانی زەردەشت لە هەورامان و تا قۆناغه‌كانی دواتر.\nبەڵام له بری ئه‌وه‌ی هەمو ئەم شوێنەواره مێژووییانه ئاوه‌دان بكرێنه‌وه‌و سه‌رنجی گه‌شتیاران به‌لایان دا ڕابكشێرێت و، وه‌ك كلتوری شارستانیه‌تی نه‌ته‌وه‌ی كوردی ڕه‌گه‌ز زاگرۆسیی، پیشانی جیهان بدرێت و، سه‌رمایه‌گوزاری پێیانه‌وه بكرێت، كه‌چی ئەو کەسانەی کە ”پیاوی بەرپرسەکان بون” تالانیان دەکردن و هه‌ڵیان ده‌ته‌كاندن و ده‌یان ته‌قاندنه‌وه‌و وێرانیان ده‌كردن و ئاسه‌واره‌كانیان ده‌دزی! هه‌ربۆیه‌شه كوردستان سی ساڵه پێشكه‌وتن له‌م كه‌رتانه‌دا به‌دی ناهێنێت، چونكه پلان و ستراتیژی وه‌به‌رهه‌مهێنان نه‌بوه بۆیان!\n7- سامانی خاڵە سنورییەکان: ئەم سامانە خۆی لە بازرگانیکردنە نێودەوڵەتییەکاندا دەبینێتەوە، هەڵەبجە دەیان دەروازەی گرنگی تێدایە کە دەکرێت بکرێتە خاڵی سنوری ستراتیژی لەگەڵ ئێراندا. بۆ نمونە: پشتە، تەوێڵە، هاوار، سازان و، لە ناحیەی بەمۆش گوندەکانی بەڕوێن و پشتە و گمەی تاوگۆزی، کە لە ڕوی جیۆپۆلەتیکییەوە هەمویان چەندان خاڵی سنوری گرنگن. بەڵام حکومەت وه‌ك پێویست گرنگی بەم پنته جیۆپۆلەتیکییانەش نه‌داوه. هه‌ر ئه‌وه‌شه وایكردوه كه خەڵکی هەڵەبجە بۆ کاروکاسپی قەتیس کراون.\nته‌نانه‌ت له ڕوی نوخبه و عیرفانیشه‌وه، هه‌ڵه‌بجه له مێژوودا ناوه‌ندی پێشكه‌وتن بوه، هه‌ر له عوله‌ما گه‌وره‌كانی وه‌ك (مه‌وله‌وی تاوگۆزی، مامۆستا مه‌لا عه‌بدولكه‌ریمی موده‌ڕیس، پڕۆفیسۆر مسته‌فا زه‌ڵمیی و سه‌دانی تر). ته‌نانه‌ت ئێستاش زۆرجار خوێندكارانی هه‌ڵه‌بجه له ڕیزی یه‌كه‌مه‌كانی كوردستان دان (با به دوربین له هه‌ستی ناوچه‌گه‌ری، چونكه كوردستان یه‌ك دانه‌یه). به‌ڵام وه‌ك (فاكت) هه‌میشه له زانكۆكان دا زۆرینه‌ی یه‌كه‌مه‌كانیان هه‌ڵه‌بجه‌یی بون. بۆ نمونه: ساڵی 2008-2009 كه وه‌ك نوێنه‌ری خوێندكاره یه‌كه‌مه‌كانی زانكۆكانی كوردستان هه‌ڵبژێرام، ئه‌و ساڵه له 23 كۆلێژی زانكۆی سلێمانی، بیستمان (بیست له یه‌كه‌مه‌كان) هه‌ڵه‌بجه‌یی بون. ئێمه سه‌ره‌تا ئه‌وه‌مان نه‌زانیبو، تا كۆكراینه‌وه بۆ خه‌ڵات وه‌رگرتن كه خه‌ڵاتی سه‌رۆككۆماری عێراق و سه‌رۆكی حكومه‌ت و كاك ئاسۆی حاجی محمد بامۆكی و هتدیان پێ داین، كه‌چی هه‌مومان كه ته‌ماشای خۆمان ده‌كرد كه دانیشتبوین، زۆرینه‌مان هه‌ڵه‌بجه‌یی بوین! هه‌ربۆیه‌شه ئێستاش ڕیژه‌یه‌كی به‌رفراوان له هه‌ڵه‌بجه‌ییه‌كان هه‌ڵگرانی دكتۆراو ماسته‌ر و پزیشك و ئه‌ندازیار و مامۆستان.\nبه‌ڵام به‌چی ئه‌چێت كه ناخرێنه‌گه‌ڕ و، ته‌نانه‌ت به‌هۆی حیزبایه‌تییه‌وه ئه‌و هه‌ڵه‌بجه‌ییانه‌ی كه زۆر (نه‌زانن) ده‌كرێنه به‌رپرس به‌سه‌ر زاناكانه‌وه! ئه‌وه‌ش ده‌رهاویشته‌ی كۆمیدیای زه‌مه‌نی ده‌سه‌ڵاتدارێتیی حیزبایه‌تیی كوردییه! گرنگه بۆ پارێزگای هه‌ڵه‌بجه: زانكۆی كشتوكاڵیی، هه‌بێت. هه‌روه‌ها، له ڕوی زانسته مرۆییه‌كان و مه‌عریفه‌شه‌وه په‌ره به كردنه‌وه‌ی ئه‌و ناوه‌نده زانستییانه‌ی تێدا بدرێت كه بیری مرۆڤ به‌رین و پلوراڵ ده‌كات! له ڕوی زانسته په‌تییه‌كانیشه‌وه به‌تایبه‌ت گرنگه كه له هه‌ڵه‌بجه‌دا (زانكۆیه‌كی تایبه‌تی كشتوكاڵ و ئاژه‌ڵداری) تێدا بكرێته‌وه.\nزاهیر باهیر: دەوڵەت و دەسەڵاتی بزنس.


كوشتنی قاسم سلێمانی‌و كۆتایی شەڕی ساردی نێوان ئەمریكاو ئێران\n04/01/2020 1310 جار خوێندراوه‌ته‌وه\nلێدانەكەی ئەمریكا، كە بووە هۆی كوژرانی قاسم سلێمانی فەرماندەی فەیلەقی قودسی ئێرانی و دووەم پیاوی گرنگی ئەو وڵاتە، لەوە گەورەترە چاوەڕێی دەكەین، بۆیە بێدەنگی تاران لەو ڕووداوە سەخت‌و دژوارە -لە سایەی لێدوانەكانی گەورە بەرپرسانی ئێراندا-، كە توانستی سەربازی ئەو وڵاتە لەم ڕووداوەدا دەردەخات.\nئەو لێدانەی ئەمریكی توانستەكانی ئیران ئەزموون دەكات، لێدانەكە بۆ كەسایەتییەكی گرنگ بوو، چونكە سلێمانی سەرۆكایەتی ئەو دەزگایە دەكات، كە دەبێت ئیسڕائیل بە ئامانج بگرێت و قودس ڕزگار بكات، ئەمە جگە لەوەی ئەقڵە تەگبیرسازەكەو سەركردە مەیدانییەكەی باڵەكانی ئێرانە لە سوریا و عێراق و لوبنان و یەمەن، واتە سەرەنێزەی هەر پڕۆژەیەكی هەناردەكردنی شۆڕش و توانادانە بە ئێران لە ناوچەكە.\nلێدانەكە تەنیا گوزارە لەزەوق و سەلیقەی دۆناڵد ترامپی سەرۆكی ئەمریكا ناكات، هەروەك قسەی لەبارەوە دەكرێت، ئاماژەكانیش دەڵێن ئاراستەی ئەمریكا سەبارەت بە هەژموونی ئێرانی لە عێراق گۆڕانی تێكەوتووە، ئەمەش دوای ئەوەی تاران بوونی ئەمریكای لە عێراق بە ئامانج گرت، كە هێرش كردە سەر كونسوڵخانەی ئەمریكا لە بەسڕە و باڵوێزخانەكەی لە بەغدا، ئەمەش وای دەرخست ئێران گەیشتووەتە ڕادەی هاوسەنگی هێز لەگەڵ ئەمریكادا.\nڕووداوەكە دوژمنایەتییە ساردوسڕەكەی هەردوولا گەرمتر دەكات، كە لە ساڵی 2001 وە هەماهەنگی هەواڵگری لە نێوان هەردوولادا هەبووە لە بەرەنگاربوونەوەی تاڵیبان و دواتریش داگیركاری عێراق لە لایەن ئەمریكاوە، كە واتای دانپێدانانی هاوبەشی هەردوولایە بە بەرژەوەندییەكانی یەكتری.\nئەو دوژمنكارییە ساردوسڕە گەرمتر بوو، كاتێك تاران ویستی لە ڕێگەی گروپە چەكدارەكانییەوە لە عراق، بەسەر هەژموونی ئەمریكادا زاڵ بێت لەو بنكانەی لە ناوچە كوردییەكان و سونییەكاندا هەنی، دواتریش هەوڵدان بۆ دەرپەڕاندنی هێزەكانی ئەمریكا لەو ناوچانەدا.\nكۆتایی دوژمنكارییە ساردوسڕەكە\nئەم لێدانەی ئەمریكا كۆتایی بە جەنگە ساردەكەی نێوان واشنتۆن و تاران هێنا لەعێراقدا، بەمەش پەیوەندییەكەیان چووە دۆخێكی تازەوە، لەگەڵ پاراستنی هێڵە سوورەكانی نێوان هەردوولا، كە هاوسەنگی هێزە دەیانسەپێنێت، چونكە ئێران پێیوایە بەرەنگاربوونەوەی بەرفراوان لەگەڵ ئەمریكادا ئەو هەژموونە هەرێمییە جۆرییەی لەناو دەبات، كە بەدەستیهێناوە لە ڕێگەی دانپێدانان بە هەژموونی ئەمریكا لە ناوچەكە و بەردەوامبوون لەسەر ستراتیژیەتی بەشكردنی بەرژەوەندییەكان لەگەڵ واشنتۆندا.\nئێران نەیدەتوانی بەم شێوە لەیەمەن پێشكەوێت، ئەگەر ئەمریكا پەتەكەی بۆ شل نەكردایە، ئەمە لە سەردەمی ئۆباماوە دەستی پێكرد و لە سەردەمی ترامپیشدا درێژەی هەبوو، سەرباری ئەوەش ئێران كەشتییەكانی نەوت و دامەزراوەكانی ئارامكۆی بە ئامانجگرت، كە لێدانێكی جەرگبڕ بوو بۆ توانستی ئەمریكا لە پاراستنی و بەرژەوەندی و ئازادی كەشتیڕانی هاوپەیمانەكانی، ئەزموونكردنی توانستی واشنتۆن بوو لە دەمكوتكردنی ستراتیژی فراوانخوازی تاران و داگیركردنی ڕووبەرێكی فراوان لە ناوچەكە بە هۆی لاوازی هاوسەنگییە هەرێمی و نێودەوڵەتییەكانەوە و هاتنەناوەوەی سەربازی ڕوسیا و توركیا بۆ ناوی دۆسییەی سوریا، لەو نێوانەشدا ئەمریكییەكان تەماشاكەر بوون.\nسەرباری هەڕەشەكانی خامەنەئی موڕشیدی باڵای ئێران بە تۆڵەسەندنەوەی كوژرانی سلێمانی، كەچی سنووری وەڵامدانەوەی ئێران زۆر سنووردارە، ئەمەش لەبەر چەند هۆكارێك وەك: ئێران لەدۆخێكی زۆر سەختدایە بە هۆی سزا ئابوورییە توندەكانەوە، كە ئەمریكا بەسەر كەرتەكانی نەوت و بانكییەكایدا سەپاندوونی، ئەمەش زیانی ملیارەها دۆلاری لە ئێران داوە، كە دەیتوانی بۆ برەودان بە توانستە سەربازییەكانی و هاریكاری باڵەكانی لە ناوچەكە بیانخاتەگەڕ.\nسزا ئابوورییەكان ئێرانیان تووشی دۆخێكی كۆمەڵایەتی دژوار كردووە، ئەمەش لە خۆپێشاندانەكانی خەڵكی ئێراندا بەرجەستە دەبێت، كە ساڵانە تازە دەبنەوە، بۆیە هەر هەڵكشانێك نێوان تاران‌و واشنتۆن، بازنەی توڕەیی جەماوەری ئێرانییەكان بەرفراوانتر دەكات، لەوانەشە لەئایندەدا ببێتە هۆی ڕاپەرێنێك و هەڕەشە لە سیستەمی فەرمانڕەوایی ئێران بكات.\nتەلەفزیۆنی فەرمی ئێرانیش لەسەر زاری خامەنەئییەوە بڵاویكردەوە، كوشتنی قاسم سلێمانی پاڵنەرەكانی بەرەنگاربوونەوەی ئێران دژ بە ئەمریكا و ئیسڕائیل فراوانتر دەكەن.\nبۆیە وا باوەڕ دەكرێت وەڵامدانەوەی ئێران هەڵكشانێكی سنووردار بێت و چەند بنكەیەكی ئەمریكا لە عێراق، یان كەشتییە ئەمریكییەكان یان گوێزەرەوە نەوتییەكانی كۆمپانیا ئەمریكییەكان بە ئامانج بگرێت، واشی نیشان بدات ئەو وڵامدانەوەیە سەركەوتنە بۆ ئێران و دژ بە بەرژەوەندییەكانی ئەمریكایە.\nعێراق گۆڕەپانی یەكەمی وەڵامدانەوەكانی ئێران دەبێت\nئێران ترسی ئەوەی هەیە، كە هەر بەرەنگاربوونەوەیەك لەگەڵ واشنتۆن لە عێراق هێڵە سورەكان ببەزێنێت و پێگە ئەتۆمییەكانی بەئامانج بگیرێن، كە بەلای ئەمریكا و ئیسڕائیلەوە شوێنیان دیارە، هەر لێدانێكی جۆریش لەو پێگانە لەوانەیە یەكێك لەو كارتانەی ئێران بسوتێنێت، كە دانوستانیان پێدەكات، واتە پرۆگرامە ئەتۆمییەكەی ئێران.\nكوشتنی سلێمانی واتای ئەوەیە قۆناغی پێكدادانی ساردی نێوان هەردوولا گۆڕاوە بۆ پێكدادانی ئاشكرا، بەڵام ئەمە ئەوە ناگەیەنێت ئەو پێكدادانە زیان بە هاوسەنگییەكانی نێوان هەردوولا بگەیەنێت لە عێراقدا، تەنیا پەیامێكی ئەمریكایە، كە واشنتۆن بە ڕۆڵێكی لاوەكی ڕازی نابێت لە عێراق.\nعێراق گۆڕەپانە سەرەكییەكەی جەنگە چاوەڕوانكراوەكەی نێوان هەردوولایە، لەوانەیە ئەمریكا گورجی دیكەش لەسەركردەكانی حەشدی بوەشێنیت، كە گۆمانیان لەسەرە بەشداری هێرشەكەی سەر باڵوێزخانەی ئەمریكایان كردبێت و كارئاسانیان بۆ كردبێت.\nلێدوانەكانی سەركردەكانی حەشدی شەعبی لە عێراق واینیشان دەدەن لەوانەیە كاردانەوەكان لێدانی بنكەی كەیوانی ئەمریكییەكان بێت لە كەركوك بە هۆی موشەكەوە، یان لێدانی بنكەكانی ئەمریكا لە دەوروبەری بەغدا، یان هەرێمی كوردستان یان ناوچە سونییەكان، ئامانجیش گەیاندنی زیانێكی سیمبولییە بە بوونی ئەمریكا لە ناوچەكە، ئەمەش بۆ ڕازیكردنی بنكە جەماوەرییە شیعییەكەیە، كە توڕەن لە كوژرانی ئەبو مەهدی موهەندیس.\nهەنگاوێكی لەم جۆرە ئاسانە بۆ ئێران، چونكە ئەمریكا دبلۆمتكار و هاووڵاتییانی خۆی لە عێراق كێشاونەوە، دەكرێت ئێران، یان میلیشیا شێعەكانی عێراق ئەوە بكەن و بە كارێكی پاڵەوانبازیشی لە قەڵەم بدەن، واتە لێدانی ئەو بنكە سەربازییانەی خاڵین لەسەرباز، یان پێگە دبلۆماسییە چۆڵكراوەكان، بە تایبەتیش كونسوڵخانەی ئەمریكا لە بەسڕە.\nیاریگا گرنگەكەی بەرەنگاربوونەوەی ئەمریكا لە عێراق پەرلەمان دەبێت، ئەوە ئەگەر ئێران و هێزە پاشكۆكانی لە عێراق بتوانن ئەو یاسایە تیپەرێنن، كە داوای وەدەرنانی ئەمریكییەكان دەكات لە عێراق، ئەو وەڵامدانەوەیەش بەسە لە بەرامبەر كوشتنی سولەیمانی و ئەبو مەهدی موهەندیسدا، ئامانجێك دەپێكێت كە لەم مانكانەی پێشوودا سەخت و دژوار بوو.\nهادی عامری سەرۆكی هاوپەیمانی فەتح و قەیس غەزعەلی سەرۆكی عەسائیبی ئەهلی هەق داوایان كردووە، كە  هێزە نیشتمانییەكان یەكگرتووبن و هێزە بیانییەكان لە عێراق بكەنەدەرەوە، ئەمەش هەوڵێكە بۆ داڕنینی شەرعیەتی یاسایی لە بوونی ئەمریكییەكان لە عێراق.\nبە ئامانجگرتنی ئیسڕائیل\nستراتیژییەتی ئێران بەندە لەسەر جوڵاندنی باڵەكانی لە ناوچەكە، بەتایبەتیش حزبوڵای لوبنانی و هەردوو بزووتنەوەی حەماس و جیهاد لەفەڵەستین بە مەبەستی بە ئامانجگرتنی ئیسڕائیل، بەمەش بەرپرسە ئێرانییەكان پەیام بۆ ئەمریكا دەنێرن كە خاوەنی كارتی فشارن و دەتوانن هەڕەشە لە بەرژەوەندی ئەمریكا و ئیسڕائیلی هاوپەیمانی بكەن.\nبەڵام وەڵامدانەوەیەكی لەم جۆرە، بە تایبەتیش لە دوای لێدوانەكانی حەسەن نەسروڵا كە داوای كرد تۆڵەی قاسم سولەیمانی بكرێتەوە، ئامانجی پێچەوانەی لێ دەكەونەوە و ئێران دەخاتە بەردەم ڕووبەڕووبوونەوەیەكی ڕاستەوخۆ كە چەندەها ساڵە خۆی لێ دەپارێزێت، لە سوریاش چەندەها جار ئیسڕائیل بوونی ئێرانی بە ئامانج گرت و تارانیش ووڵامێكی ئەوتۆی نەبوو.\nچاودێران دەڵێن هەر هێرشێكی موشەكی حزبوڵا یان حەماس یان جیهاد لە بەرامبەر كوشتنی سولەیمانیدا ، پاساو دەداتە دەست تەلئەبیب بۆ ووڵامدانەوەیەكی توند.\nهەر هێرشێكی حزبوڵاش بۆ سەر ئیسڕائیل، توڕەیی ناوخۆیی لوبنانی لێدەكەوێتەوە، تەنانەت لە لایەن هاوپەیمانە مەسیحییەكانیشییەوە، لوبنان بە هەموو شێوەیەك كۆشش دەكات حكومەتێك پێكبێنێت كە توانای چاكسازی بە پەلەی هەبێت تاوەكو شەقامی خۆپێشاندەی پێ ڕازی بكات كە لە ئێستادا كۆنتڕۆڵكردنی سەخت و دژوارە، بە تایبەتیش كە دوا خۆپێشاندانەكان سیستەمی سیاسی تایەفی لەكارخست كە ژینگە لە بارەكەی نەشونماكردنی لایەنگرانی ئێران بوو لە لوبنان.\nهێرشێكی لەم جۆرەی حزبوڵای لوبنانی توڕەیی جەماوەری لێدەكەوێتەوە و هەنگاوەكانی لەكارخستنی حكومەتە تایەفییەكە خێراتر دەكات كە لوبنان لە كێشەی دەرەكییەوە دەگلێنێت چ لە سوریا یان دژی ئیسڕائیل، ئەمەش كاردانەوەیەكی توندی ئیسڕائیلی لێدەكەوێتەوه هەروەك تەلئەبیب لە ساڵی 2006 دژ بە لوبنان ئەنجامیدا.\nئێران لە ڕێگەی حوسییەكانی یەمەنیشەوە دەتوانی تۆڵە لە ئەمریكا بكاتەوە، چونكە حوسییەكان لە ئێستادا هەڕەشە لە كەشتیڕانی دەریای سور دەكەن.\nلەوانەی حوسییەكان چەند ئامانجێكی ئەمریكی بە ئامانج بگرن وەك كەشتی نەوتهەڵگر یان هاوپەیمانە ئەمریكییەكان و نانەوەی پشێوی لە ناوچەكە. لە دوای كوشتنی سولەیمانیش حوسییەكان داویا تۆڵەكردنەوەیان كرد.\nمحمەمەد عەلی حوسیش كە باڵە سەربازییەكەی حوسییەكان لە تویتێكدا ووتی كوشتنی قاسم سولەیمانی جێگەی ناڕەزایی توندی ئێمەیە، بۆیە ووڵامدانەوەیەكی خێرا و بە پەلە دژ بە بنكەكانی ئەمریكا لە ناوچەكە بژاردە و چارەسەرە.


ئەمڕۆ هەواڵی تیرۆرکردنی ئەو پێشمەرگەیەی یەکێتیی کە تا ئیستا هیچ لایەن و راگەیاندنێک راستییەکەیان باس نەکردووە، بڵاودەکەینەوە، چاوەڕوان بن\nMonday, 07.22.2019, 8:03\nسه‌یرو سه‌مه‌ره‌ی سیاسه‌تی كوردستان هه‌ر له رووی گه‌نده‌ڵی ئابووری و سیاسی و ئیداریه‌وه نابینرێت، به‌ڵكو ئه‌وه‌تا ته‌انه‌ت ئه‌خلاق و به‌ها شه‌خسی و تایبه‌تیه‌كانیش وه‌كو خۆی نه‌ماون و زۆر سیفه‌ت و ئاكاری وا دروستبوون كه نامۆن له‌گه‌ڵ ئه‌خلاق و ئه‌ده‌ب و تایبه‌تمه‌ندیه‌كانی كورد و مێژووه‌كه‌ی، یان هاورده كراون و له‌گه‌ڵ ئه‌وانه‌دا هاتووه كه په‌روه‌رده‌ی شوێنی ترن و هیچ په‌یوه‌ندیه‌كی به كورده‌وه نیه یان به‌رژه‌وه‌ندی و په‌روه‌رده‌ی نادروست زۆر شێخی به‌رماڵی بۆ ته‌نانه‌ت ئه‌وانه‌ی خۆیان به رۆشنبیری سیاسی و په‌روه‌رده‌ی دونیای دیموكراتی و پێشكه‌وتوخواز ده‌زانن دروستكردووه، كه قبوڵی ئه‌و سیفه‌ت و ره‌فتارانه ده‌كه‌ن و فرچكیان به هیچ وڵات و كۆمه‌ڵگه‌یه‌كی پێشه‌وتنخوازی دونیای سه‌ده‌ی بیست و یه‌كه‌مه‌وه نیه.\nئه‌وه‌ی جێگه‌ی داخه كه ئێستا خه‌ڵكانی خۆ به رۆشنبیر وخاوه‌ن شه‌هاده و تازه‌هه‌ڵكه‌وتوو ئه‌و سیفه‌تانه هه‌ڵده‌گرن و ره‌فتاری پێوه ده‌كه‌ن كه مێژووی كۆمه‌ڵایه‌تی و سیاسی كورد ده‌شێوێنن. مه‌عقوله پابه‌ندبونت به سه‌ركرده‌یه‌كه‌وه بێت به باشی وخراپیه‌وه بێ ئه‌وه‌ی هه‌ڵوێستێكی روونت هه‌بێت ئه‌گه‌ر كار بگاته ئه‌وه‌ی خیانه‌تیش بكات له گه‌ل نیشتیمانه‌كه‌ی و، كه‌س نه‌زانێت بیروباوه‌رت چیه و فكرت له كوێیه وره‌نگ و جه‌وهه‌ری فه‌لسفه‌ی ژیانی خۆت چۆنه و كه‌س نه‌تناسێت ئه‌گه‌ر نه‌ڵێن پیاوه‌كه‌ی فڵان سه‌ركرده‌یه، مه‌عقوله به وازهێنان له حزبێك و بیروباوه‌رێك و فكرێك و گه‌ڕانه‌وه‌ت وابه‌سته‌ی ره‌فتار و جموجوڵ و سه‌نگه‌رگۆرینی ئه‌و سه‌ركرده‌یه بیت كه به‌رژه‌وه‌ندیه تایبه‌ته‌كانت دابین ده‌كات و به‌س و، خۆت و كه‌سایه‌تیت سفركردبیت، چ مه‌عقوله شێخی ده‌رباری سه‌ركرده‌یه‌كی خۆ به رۆشنبیر و سه‌رده‌مانه و دونیای پێشه‌كه‌وتن بیت و چ سه‌رده‌مێكه كه خه‌ڵكی وادروستبون و خۆیان به سه‌ركرده ده‌زانن قبوڵی ئه‌و كه‌سانه ده‌كه‌ن كه به هه‌ڵه‌و راستیان پابه‌ندبونی ئه‌و جۆره كه‌سانه‌یان زامن كردووه و كه‌سایه‌تی تایبه‌تیان نه‌هێشتووه و، دواتر هه‌ر ئه‌و كه‌سانه له دواجاردا ته‌نانه‌ت ده‌ستی ناپاكیان له رووی ئه‌خلاقیشه‌وه به خۆت و خێزانه‌كه‌شت دریژبكه‌ن، كه‌چی تۆ هه‌ر به توندی په‌یوه‌ست بیت پێوه‌ی و به خۆته‌وه بیبه‌ستیته‌وه. \nهه‌موو لایه‌ك ده‌زانن چه‌ند كه‌سانێك هه‌بوون به‌هانه‌یان بۆ وازهێنان له حزبه‌كه‌یان ده‌هێنایه‌وه و هێڵی راست و چه‌پیان به‌سه‌ر ئه‌و حزبه‌دا هێنا كه سه‌ركرده‌كه‌یان لێی زویر بوو، هه‌ر له ماوه‌یه‌كی كورتدا و پاش خواستنی به‌رژه‌وه‌ندیه‌كان بۆ گه‌ڕانه‌وه هه‌مان ئه‌وكه‌سانه له‌سه‌ركرده‌كه‌یان زیاتر به‌هانه‌یان بۆ گه‌ڕانه‌وه و پیاهه‌ڵدان به هه‌مان حزب ده‌هۆنیه‌وه و ته‌نانه‌ت تا پله‌ی سیفر سه‌ربه‌خۆیی بیر و فكریان بۆ خۆیان نه‌هێشت و كه باس بێته سه‌ر رۆشنبیر و ره‌خنه‌ی بنیاتنه‌ر و سیاسه‌تی زانستیانه و پابه‌ندبون به فله‌سفه و فكر و بیروباوه‌ری تایبه‌تی خۆیان، لاف و گه‌زافی وا لێده‌ده‌ن خۆیان به كه‌سێكی سیاسی و رۆشنبیری عه‌یار بیست و چوار حساب ده‌كه‌ن و له رووی كرداریه‌وه ته‌نانه‌ت پابه‌ندن به ره‌فتاری ئه‌و سه‌ركرده‌یه‌یان و ئه‌وه‌نده پابه‌ندن پێوه‌ی ته‌نانه‌ت شوێن و جۆری خه‌وتنه‌كه‌یان له ماڵه‌كه‌ی خۆشیان دیاری ده‌كات و په‌یوه‌ندیان به‌خێزانه‌كه‌شیانه‌وه وێناده‌كات و ته‌نها رێكردن و خواردن و خواردنه‌وه‌كه‌یان به‌ده‌ستی خۆیان ده‌بێت، كه‌چی خۆیان به ترۆتسكی و ماركس و زانای سه‌رده‌م ده‌زانن.\nچه‌ند عه‌یبه تۆ به‌خۆت نه‌زانیت كه نازانیت دونیا چۆن ده‌گوزه‌رێت ئه‌خلاق و مه‌عریفه‌ت چ رۆڵیكی هه‌یه له ژیانتداو شه‌رم له‌و ره‌فتارانه نه‌كه‌یت كه كاتی به‌سه‌رچووه و ته‌نانه‌ت له زه‌مانی ده‌ره‌به‌گایه‌تی و شێخ و دره‌وێش و ئاغا و ده‌رباریشدا نه‌بووه و ئێستا جێگه‌ی شه‌رمه‌زاریه كه تۆ به‌و شێوه‌یه بژیت.\nئه‌گه‌ر ئه‌م جۆره ره‌فتارانه بۆ خه‌ڵكی نه‌خوێنده‌وار و په‌راوێزخراو و كه‌م مه‌عریفه‌ت تا راده‌یه‌ك به‌هانه‌ی خۆی هه‌بێت، به‌ڵام بۆكه‌سانێك كه ئه‌وه‌نده رۆژ تا ئێواره قسه‌ی قوتیان ده‌كرد و گوایه ئه‌وان رێگه‌ی لاری حوكمرانی كوردستان راسته‌رێ ده‌كه‌نه‌وه كه‌چی له سه‌ره‌تاوه سیفه‌ته راسته‌قینه و ئه‌خلاقه تایبه‌ته‌كه‌ی خۆیان و بیركردنه‌وه‌ی ناگونجاوی خۆیان ده‌رخست كه عه‌یبو شوره‌ییه خۆیان و ده‌موچاویان بۆ خه‌ڵك ده‌ربخه‌ن. تۆ بڵێیت به‌رژه‌وه‌ندی مادی ئه‌وه‌نده بخوازێت ته‌نانه‌ت تاكه تایبه‌تمه‌ندی و سیفه‌تی پیاوه‌تی و ره‌فتاری پیاوانه‌ت نه‌هێڵێت و به‌هانه بۆ ره‌فتاری مه‌عبوده‌كه‌ت بهێنیته‌وه و شه‌رم نه‌كه‌یت له هیچ شتێك ئه‌گه‌ر زیان له‌میله‌ته‌كه‌شت بدات. مه‌عقوله بۆ وه‌ڵامدانه‌وه‌ی كه‌سانی تر به فه‌رمانی ئه‌و جۆره كه‌سانه و به رای بته‌كه‌ت بنوسیت و وه‌لائت بۆی تازه‌بكه‌یته‌وه و خۆت بدۆرێنیت له‌به‌ر چاوی ته‌نانه‌ت دۆسته‌كانی خۆت نه‌ك هه‌ر دوژمنه‌كانت. ئه‌وه‌تا دونیا وای لێهاتووه هه‌موو جۆره خه‌ڵكێك ببینێت كه له به‌دبه‌ختی له‌سه‌ر رۆشنبیر و سیاسی سه‌رده‌م و خاوه‌ن شه‌هاده‌ی باڵا و ناوی دیار ناسراوبیت.\nئه‌وه له بیر هیچ كه‌سێك نه‌بوو كه ئه‌م شێوه ره‌فتار و گوفتارو كردارانه له لایه‌ن خه‌ڵكانێكه‌وه ببینیت كه وابه‌سته‌یی به سه‌ركرده‌یه‌كی دیاریكراو بۆته گرنگترین بیروباوه‌ر و فكر و فه‌لسه‌فه و بنه‌ما ئه‌خلاقی كانی ژیانیان. ئه‌وه‌ی سه‌یره كه ته‌نانه‌ت خۆتیش بزانیت چه‌ند له ریزی خاوه‌ن ئاكاری سیاسی و مه‌عرفی ده‌رچویت و به‌رده‌وام بیت له ره‌فتار و كاروانه‌كه‌ت. ئه‌وه بسه‌لمێنیت كه شه‌رم و حه‌یا شكا هیچ شتێك به به‌ریوه نامێنێت و له ئاكار و نزمترین بنه‌مای ئه‌خلاقی بیبه‌ری ده‌بیت. ئه‌مه‌یه باڵاترین پله‌ی گه‌نده‌ڵی كه له‌م كاته‌دا ده‌ركه‌وتووه و له مێژووی كورد و كوردستانی پێش راپه‌رین نمونه‌ی نه‌بووه.\nخلیسكانی توركیا بۆ نێو زه‌لكاوی یاسای (كاتسا)ی ئه‌مریكا \nفه‌لسه‌فه‌ی حزبی سكیولار و كاندیدی باڵاپۆش


هەولێر بە گیرفانێك و دوو دەستی بەتاڵ و پاشخانێكی پابەندنەبوون بە رێككەوتن چاوەڕوانی چی لە بەغداد دەكات؟\n01:47 - 29/07/2020\nهەولێر بە گیرفانێك و دوو دەستی بەتاڵ و پاشخانێكی پابەندنەبوون بە رێككەوتن چاوەڕوانی چی لە بەغداد دەكات؟\nحكومەتی هەرێمی كوردستان چاوی لە گەڕێكی تری گفتوگۆیە لەگەڵ حكومەتی عێراق تا بەشێك پارەی دەستبكەوێت و بتوانێت بەشێك لە مووچەی چەند مانگێك پێش ئێستای مووچەخۆرەكانی بدات.\nگەڕێكی نوێی گفتوگۆ كە نەك چەند رۆژ و هەفتە و مانگە، بەڵكو چەند ساڵە كورد هەر هیوای لەسەر هەڵدەنێت و هەموو جارێكیش بە دەستی بەتاڵ لێی هاتووەتە دەرەوە و لە 3 سەرۆك وەزیرانی رابردوو تەنها پارەی نیازپاكی ئەوانی وەرگرتووە بەبێ ئەوەی كەمترین پابەندبوونی هەبوبێت بە هەر رێككەوتنێك و لێكتێگەیشتنێكەوە كە ئەنجدامیان دابێت.\nحكومەتی ئیتیحادی ئاگاداری رەوشی هەرێمە\nئەو دێڕەی سەرەوە بەشێك بوو لە وتەكانی خالید شوانی، وەزیری هەرێم بۆ دانوستان لە لەگەڵ بەغدا، كە لەبەردەمی ئەندامانی پەرلەمانی كوردستاندا دانی پێدا نا كە دەشێ ئەم وتەیەی شوانی وا لێكبدرێتەوە رەوشی نالەباری هەرێم و ئاگاداربوونی بەغداد لەم رەوشە نالەبارە یەكێكە لە خاڵە لاوازەكانی وەفدی حكومەتی هەرێمی كوردستان لەسەر مێزی گفتوگۆ.\nوەزیری هەرێم بۆ دانوستان لەگەڵ بەغداد دەڵێت، دانووستانەكان بە كەشوهەوایەكی قورس و ئاڵۆزدا تێدەپەڕن، قورسە چونكە حكومەتی ئیتیحادی ئاگاداری رەوشی ئابووری هەرێمن و دەزانن كارتەكانی ئێمە چین، لە سەرەتای دانووستانەوە هەوڵیاندەدا مەرجی سیاسی بسەپێنن و تەنانەت تەجاوزی مافە دەستوورییەكانی هەرێمی كوردستانیش بكەن.\nهەر بە وتەی شوانی، چەندین هەوڵ و گەڵاڵە هەیە بۆ دانووستان، دوا هەوڵەكان ئەوەیە، دوا پێشنیاز لە لایەن حكومەتی ئیتیحادی گەیشتووەتە ئەوان و ئەوانیش وەڵامیان ناردووەتەوە، ئەوەش هیوایەكیان پێدەبەخشێت بەڵام تا ئێستا كێشە ماوە لە نێوانیان.\nئەو وتانەی خالید شوانی كە بەپێی پۆستەكەی دەبێت ئاگادارترین كەس بێت لە فایلی دانوستانی نێوان هەولێر و بەغداد تا ئەندازەیەك لاستیكی و نا دڵنیایانەیە كە بە لەبەرچاوگرتنێكی ئاسان و خێرای دۆخی چەند ساڵی رابردووی ناكۆكی و گفتوگۆكانی نێوان هەولێر و بەغداد، هەر هاوڵاتییەك تێدەگات كە رێككەوتن ئاسان نییە و ناتوانرێت گرەو لەسەر ئەوە بكرێت كە رێككەوتنی هەولێر و بەغداد دەبێتە مایەی تێپەڕینی قەیرانی دارایی لە هەرێمی كوردستان.\nچەند ساڵە كورد تەنها پارەی نیازپاكی بەرامبەر وەردەگرێت\nبەوپێیەی تەمەنی قەیرانی نێوان هەولێر و بەغداد زیاتر لە 6 ساڵە و لەماوەی ئەم شەش یاڵەدا سیماكانی قەیرانەكە كە لە فرۆشتنی سەربەخۆیانەی نەوت و ئابوری سەربەخۆوە سەرچاوەیگرت تەواو دەركەوتن، دەردەكەوێت كورد لەو ساڵانەدا تەنها پارەی نیازپاكی سەرۆك وەزیرانە یەك لەدوای یەكەكانی لە بەغداد وەرگرتووە، بەردەوام داواكاری كورد ئەوە بووە كە عێراق وەك نیازپاكی بڕێك پارە بنێرێت بۆ هەرێم و دواتر رێكبكەون و دوای وەرگرتنی پارەكە ئیدی بەرپرسانی هەرێم خۆیان نەكردووەتەوە بە خاوەنی رێككەوتنەكان.\nنوری مالیكی، حەیدەر عەبادی، عادل عەبدولمەهدی، مستەفا كازمی كە هەر یەكێكیان لە فەترەیەكی ماوەی قەیرانی دارایی هەولێر و بەغداد سەرۆك وەزیرانی عێراق بوون كاتێك لەگەڵ بەرپرسانی هەولێر دانوستانیان كردووە راستەوخۆ بەرپرسانی هەرێم داوایان كردووە وەك نیازپاكی بڕێك پارە بنێرن و ناردوشیانە، بەڵام دواتر هیچ باپەندییەك بە رێككەوتنەكانەوە نەبووە و بە ئەمرۆشەوە هەرێمی كوردستان یەك دڵۆپ نەوتی رادەستی بەغداد نەكردووەتەوە.\nگرێ كوێرەی گرێبەستە نەوتییەكانی هەرێم\nلە ماوەی رابردوودا بەردەوام بەغداد تێبینی و نارەزایی هەبووە بەرامبەر گرێبەستە نەوتییەكانی هەرێمی كوردستان هەر لە شێوازی گرێبەستەكانەوە تا وردەكارییەكانی و سودمەندبوونی زۆری كۆمپانیاكان لەسەر حساب و قوتی سەرچاوەی سروشتی هاوڵاتیان كە نەوتە، بە ئەندازەیەك كە ئێستا بەغداد ئامادە نییە تەنانەت دان بەو گرێبەستانەدا بنێت.\nخالید شوانی، وەزیری هەرێم بۆ دانوستان لەگەڵ بەغداد، لە وتەكانیدا لەبەردەمی پەرلەمانتاران بە راشكاوی وتی، ئێمە دەمانەوێت لەگەڵ بەغدا رێكبكەوین، كارت و بژارمان كەمە، ئێمەش رەخنە و تێبینیمان زۆرە بۆ سەرچاوەی داهاتمان و داهاتی نەوت كەمە، بەڵام رەوشێك لە ئارادایە و دەمانەوێت لەگەڵ بەغدا رێكبكەوین.\nلەبارەی گرێبەستەكانیشەوە شوانی دەڵێت تا ئێستا عێراق لە رووی یاساییەوە دانی بە گرێبەستە نەوتییەكانی هەرێمدا نەناوە.\nبەبێ بەغداد هەرێم گیرفانێكی بەتاڵە\nملنەدانی هەرێمی كوردستان بۆ راستكردنەوەی هەڵەكانی رابردووی سیاسەتی نەوتی و گرێبەست و فرۆشتنی نەوت بە سەربەخۆیانە لەكاتێكدایە كە بەبێ بەغداد هەرێمی كوردستان جگە لە گیرفانێكی بەتاڵ هیچ نییە، هیچ بە ئەندازەیەك كە وەزیری دارایی هەرێمەكە لەبەرچاوی دونیا دەڵێت ئەگەر بەغداد مووچە بنێریچت دابەشی دەكەین، واتا ئەگەر نەینارد ئەم حكومەتەی هەرێمی كوردستان تەنانەت توانای دابینكردنی مووچەی مووچەخۆرەكانی خۆیشی نییە.\nئاوات شێخ جەناب، وەزیری دارایی هەرێمی كوردستان لەبەردەمی پەرلەمانتارانی كوردستاندا دانی بەوەدا نا كە ئەم كابینەیەی حكومەت بڕوای بەوەهێناوە كە سیاسەتی نەوت شكستیهێناوە و بە عێراقیشیان وتووە كە ئامادەن دۆسێی نەوت چارەسەر بكەن.\nبە وتەی وەزیری دارایی، لە ساڵانی رابردوودا حكومەتی هەرێم لە مەسەلەی مووچەدا چاوی لەو بودجەیە بووە كە لە بەغداوە بۆی هاتووە.\nكەواتە ئێستا پرسیاری جەوهەری ئەوەیە، ئەگەر وەفدێكی دانوستانكار بە دوو دەستی بەتاڵ و گیرفانێكی بەتاڵەوە بچنە سەر مێزی گفتوگۆی بەغداد بە پاشخانێك لە پابەندنەبوون بە رێككەوتنەكانی رابردوەوە، چاوەڕوان دەكرێت بە دەستی پڕەوە بگەڕێنەوە بۆ هەولێر؟


باراک حوسەین ئۆباما و ئاوڕدانەوەیەک لە مێژووی ئیسلام و کوردستان | پایگاه اطلاع رسانی اصلاح\nسەر لە بەیانی ئەمرۆ چوار شەممە ڕێکەوتی حەڤدەی گەڵاڕێزانی ساڵی 2712ی کوردی بەرامبەر لە گەل 17/8/1391، ئۆباما دوای رکەبەرایەتیەکی دووَر و درێژ وەک نوێنەری دێموکراتەکان بەسەر نوێنەری کۆماریەکاندا (ڕۆمنی) سەرکەوت و بۆ ماوەی چوار ساڵیتر وەک سەرۆکی بەهێزترین وڵاتی جیهان مانەوەی خۆی لە کۆشکی سپی مسۆگەر کرد. وەک ئەوەی لەم ماوەیەدا کەناڵەکانی ڕاگەیاندن دەریانخست خەڵکێکی زۆر لە چوارگۆشەی ئەم جیهانە بەرینەدا باس و خواسی ئەم هەڵبژاردنەی ئەمریکیەکانیان لا گرنگ بوو و لەم ماوە درێژەدا بە تایبەت لەم چەن حەوتەیەی دەستپێکردنی هەڵمەتی هەڵبژاردن و تا ڕاگەیاندنی پاڵێوراوی سەرکەوتوو و بێ گومان تا چەن ڕۆژێتریش یەکێ لە باسە گەرماوگەرمەکان باسی ئەم هەڵبژاردنە و دەرهاوێشتەکانی دەبێت.\nجیهانی ئیسلامی بە گشتی بە ئێرانیشەوە و بە تایبەتی گەلی ئێمە گەلی کوردستان زۆر بە بایەخەوە چاوەڕوانی دەرەنجامی ئەم هەڵبژاردنە بوون. لەم ماوەیەدا هەم لە کەناڵەکانی ڕاگەیاندن و هەم لە ناو کۆمەڵانی خەڵی کوردستان بە تایبەت لەشەقامی کوردیدا ڕای جیاواز و بۆچوونی جۆراوجۆر و بگرە سەیروو سەمەرە دەردەبڕا و بەزۆری لە بەر ئەوەی ئۆباما بۆ خۆی و وەک نوێنەری دێموکراتەکان کەبە سیاسەتی نەرم دەناسرێن نەتەنیا کوردان و موسوڵمانان بەڵکوو زۆربەی خەڵکی ماندوو لەشەڕوو شەڕئەنگێزی سەرۆکە کۆماریەکانی ئەم دوایەی ئەمریکا پێیان باش بوو کە ئۆباما سەرکەوێ هەروەک چوار ساڵ پێش بەم جۆرە بوو.\nچوار سال پێش ئێستا کاتێ بۆ ءەکەم جار ئۆباما پێی نایە گۆڕەپانی رکەبەرایەتی هەڵبژاردنی سەرۆکی ئەمریکا و دواتر کە توانی متمانەی زۆرینەی خەڵکی ئەو وڵاتە بۆ لای خۆی ڕاکێشێ و بوو بە یەکەم سرۆکی ڕەش پێستی ئەو وڵاتە زۆر کەس بە سەرسووڕمانەوە سەیری ئەم ڕووداوانەیان دەکرد و ئافەرین و بارەقەڵایان بۆ گەلی ئەمریکا دەردەبڕی کە ڕەگەزپەرستی وەلاناوە و ڕەش پێستێک کە تا ئێستا تەنانەت لە ئەمەریکاش تا ڕادەیەک بێ بەش کراون لە مافی بەرابرە تەک سپی پێستەکاندا ئەوەتا لە رکەبەرایەتیەکی توند تەک سپی پێستەکان هەڵی دەبژێرن و دەیکەن بە سەرۆکی گەورەترین و بەهێزترین وڵاتی جیهان و وەک ئاواتێ دەردەبڕا خۆزیا بۆ ئێمەش دەبێ ڕۆژێ بگەین بەو ئاستە لە تێگەیشتن و هۆشیاری مەدەنی کە دەنگ دانمان نەلە چاویلکەی تەسک و تەم و مژاوی ڕەگەزپەرستی و چینایەتی و عەشیرە بازی و تایفەگەرایی بەڵکوو بە پێی شیاوی و لێهاتوویی و توانای ڕاپەڕاندنی ئەرکەکانەوە و بەڕێوە بردنی وڵاتەوە بێت!!\nگەرچی بۆ خۆم چوار ساڵ لێرەوە پێش زۆرم پێ خۆش بوو کە ئۆباما بەسەرۆکی مەمریکا هەڵبژێردرا و ئافەرینیشم کرد بۆ گەل و وڵاتی ئەمریکا کە لەوانەیە بەیەکجاری نەبێ بەڵکوو هەنگاوێکی زۆر گەورە و بوێرانەیە کە باراک حوسەین ئۆباما هەڵدەبژێرین کە بە ڕەچەڵەک خەڵکی کیشوەری ئەفریقایە و ڕەش پێستە و گەرچی خۆی موسوڵمان نییە بەڵام لە باوکێکی موسوڵمان بوەو و پێدەچێ لەهەرکام لە پاڵێوراوان بەلانی کەم تەعاتووفی لەگەل جیهانی ئیسلامی و موسوڵماناندا زۆرتر بێ –گەرچی ئۆباما لەو ئاستە چاوەڕوان کراوەدا نەبوو و دەرنەکەوت – لەناخیشەوە لەگەڵ دەربڕینی ئارەزووی سەرکەوتنی ئەو جۆرە تێڕوانین و بیرکردنەوە و دەنگدانە لە سەرتاسەری جیهاندا و بەتایبەت لە وڵاتانی ئیسلامی دا و بەتایبەتتر لە کوردستانی خۆشەویستماندا بەڵام کاتێ گەڕامەوە بۆ بیرەوەریە مێژوویەکانی خۆم سەرم سووڕما لەم سەرسووڕمانە!! بەڕاستی ئەمەش یەکێکی دیکە لە کایەکانی ڕۆژگارە. ئۆممەتی ئیسلامەتی بەگشتی و گەلی کوردی موسوڵمان بە تایبەتی ئەبوایە گەلێ زۆرتر لە ئێستاو زۆر پێشکەوتووتر لە وڵاتە پێشکەوتەکان لەبواری سیاسی و گەشەپێدانی دیموکراسیدا گەشەی بکردایە و پێشەنگ بوایە و خەڵکان چاویان لێ کردایە نەک ئێستا کە بەسەر سووڕمان و ئاواتەوە چاو لە وێنەی هەڵبژاردنی ئەمریکیەکان بکات.\nئۆممەتێ بزانێ لە ئایینی ئیسلامدا و لەیەکەم سەرچاوەکەیدا، قورئانی پیرۆز یەک کەس بەناو ناوی هاتبێ و نفرین کرابێ ئەویش ئەبوولەهەب بێ مامی گەورەی پێغەمبەر (دروودی لەسەر بێ) بەڵام لەهەمان کاتدا بیلامی حەبەشی ئەفریقی ڕەش پێست ببێ بە وتە بێژی ئیسلام و پێغەمبەر و ڕێز و قەدر و شان و شکۆ پەیدا بکا!! سەیری هاوەڵانی پێغەمبەر دەکەین بیلال لەحەبەشەوە، سەڵمان لە ئێرانەوە، سووهەیب لە ڕوومەوە، ئەبوو بە سیرو کاوانی کوردی لەکوردستانەوە و کێ و کێی دیکە دەبینین کە خوای باڵادەستی مەزن لە سیپارەی قورئانی پیرۆز بە جوانترین وشە پێناسەیان دەکا (السابقون الاولون) پێشەنگ و پێشمەرگە دێرینەکان، بەم جۆرە ڕێزیان لەسەرەوەی هەمووان دەگرێ و مزگێنی لێ خۆشبوون و بەڵکوو بەڵێنی خۆشبوون و ڕازی بوونی وان لە خۆی دەداتن (رچی الله عنهم و رچوا عنه)\nئەبوایە ئۆممەتی ئیسلامەتی هەر زۆر زوو چاویلکەی ڕەگەزپەرستی و دەمارگیری چینایەتی لە بەر چاوی فڕێ دایە ئەوەتا وێنەی هەرە گەشی گەورە قارەمانی بەناوبانگی جیهان کە تەنانەت دین دوژمنانیش چ ئەوانەی بە ئینساف و ویژدانەوە سەیری مێژوو دەکەن و بە پێوانەی زانستی ڕووداوەکان و وێنەکانی وێنادەکەن و چ ئەوانەش دین دوژمنی بێ ویژدانن نەیان توانیەوە و ناتوانن دان بە گەورەیی و شکۆدای و لێهاتوویی و شارەزایی و لێبووردەیی ئەودا نەنێن، ئەویش سوڵتان سەلاحەددینی ئەییووبییە. کە لە وڵاتی کوردانداو لە داوێنی چیا سەرکەشەکانی کوردستاندا چاو بە دونیا هەڵدێنێ و لە ئامێزی باب و داکێکی پاک و خاوێنی کورددا گەورە دەبێ و گەشەدەکا و لەگەڵ مامی بەرەو وڵاتی میسر رێدەکەوێ و لەوێ دوای ماوەیە دەتوانێ تا پلەکانی وەزارەت سەرکەوێ و دواتر قۆناغ بە قۆناغ لەپەیجەی گەشەی خۆی هەڵدەکشێ تا دەتوانێ بێ ئەوەی دلۆپێ خوێن لە پەنجەی کەسێ بێت کۆتایی بەدەوڵەتی ئیسماعیلیەکان واتە فاتیمیەکانی میسر دێنێ و خۆی دەوڵەتێکی لەناوەڕۆکدا سەربەخۆ ڕادەگەیەنێت و لەو ماوەیەکی زۆر کەم دا بێ خوێنڕێژی توانی زۆربەی هەرەزۆری جیهانی ئیسلامی ئەوکات بخاتە ژێر رکێفی دەولەتی ئەییوبیەوەو هەر لە میسر و شاخی ئەفریقا تا وڵاتی یەمەن و ناوچەی حیجاز و سەرزەوێنی بەربڵاوی ناسراو بە شام –کە بەشی زۆر لە وڵاتانی عەرەبی ئیستا بە سووریەشەوە دەکا- و کوردستانی خۆشمان هەرهەمووی سەلاحەددین و نوێنەرانی وی حکوومەتیان تیا بەرێوەبرد و بەم یەکڕیزی و کۆدەنگی و یەک هەڵوێستیە توانی هێرشی گەورەی ئەورووپیەکان کە بۆ ماوەی دووسەدساڵ نزیکەی دەشەڕی خاچ پەرستی ئەوتۆیان بۆ سەر وڵاتی ئیسلامی ڕێک خستبوو بەر پەرچ بداتەوە و تەنانەت ئافەرین و بارەقەڵای فەرماندە هەرەگەورەکانی خاچ پەرستانیش چ ئەوڕۆژە و چە ئەمڕۆ بۆ لای خۆی ڕاکێشێ خوێنەری هێژا بۆ خۆی دەزانێ ئەم باس و خواسە زۆر هەڵدەگرێ و دەبێ بۆ سەرچاوە باوەڕپێگراوە زانیستیەکان بگەڕێتەوە و جێی دێڵین بۆ کات و ساتێکی تر و دەڵێم ئەوەی زۆر گرنگ و جێ بایەخە ئەم ڕاستییەیە کە لەسەر چاوەکاندا بۆ تاقەجارێ نەنووسراوەو دەرنەبڕاوە کە کەسێ یان لایەنێ یا چین و توێژێ لەم جیهانە بەربڵاوەی ئیسلامەتی ئەوکات کە بە سەدان گەل و نەتەوەو زبان و زاراوە و ناوچەی جیاواز لە ژێر ئاڵای حکوومەتی سەلاحەددین و ئەییوبیەکاندا بوون کەسێ یا خود لایەنێ ڕاپەڕێ و بڵێ چۆن دەبێ کابرایەکی کورد هەڵسێ و بێ لە وڵاتی من لە میسر یا خود یەمەن یا مەککە و مەدینە و... هتد بێ بەسەرۆک. بەڵکوو هەر هەموویان بە دڵ و گیان سەلاحەددینیان وەک سەرۆکی خۆیان وەرگرتوە و وەک پێشمەرگەیەکی لێهاتوو و چاونەترس و هۆشیار لە هەمان کاتدا گوێڕایەڵ بۆ فەرماندەی شیاوو لێهاتووی وەک سوڵتان سەلاحەددین لە خزمەتیا بوون و ئەوەتا مێژوو نووسێکی ناوداری خەڵکی ئیسفەهانی ئێران هەنگاو بە هەنگاو شوێن و هاوشانی سەلاحەددین دەبێ و مێژووی ڕووداوەکان وەک خۆی دەگوازێتەوە...\nبەڕاستی ئەمەیە کایەی ڕۆژگار و جێی سەرسوورمان!! دەبێ لە خۆمان و لە مێژوو بپرسین ڕاستی بۆ ئێمە هەزار و چوارسەد و ئەوەنە ساڵ لێرە و پێش و کەمێ کەمتر لە هەزارساڵ لێرە پێش توانیمان وێنەی ئاوا بۆ مێژوو تۆمار کەین و ئێستاش شانازی پێوە بکەین بەڵام ئێستا کە چاویلکەی ڕەگەزپەرستی و چینایەتی و من من و تۆ تۆ چاوی کز کردووین و بگرە لە دێهاتێکا سەری دێ و بەری دێ، ئەم بەر دێ و ئەو بەر دێ شەروو جەنگ و داوا یانەو لە مەیدانا قیڕە قیڕوو هەرایانە و چاویان بەرایی نادا یەکتر ببینن ئیتر چ جای دوو وڵاتی جیاواز و دووگەلی جیاواز و دوو زبان و زاراوەی جیاواز کە بەداخەوە هەرکامەمان ئەوەن بیرەوەری تاڵ و ناسۆرمان لایە بە تایبەت بۆ ئێمە گەلی چەوساوەی کورد کە بەم چاوێلکە ڕەگەز پەرەستانە چەپەڵەوە سەیریان کردووین و مامەڵەیان تەک کردووین و خۆشمان لە ناوخۆدا مامەڵەی وامان دەهەق یەکتر کردووە کە نامەوێ بە ناو هێنانەوە و وێنە پێشان دان ئەوەنەی تر برینەکە بکۆڵینەوە و بە مە بەس دەکەم و دەڵێم خۆزگە ئێمە ئێستا کە ئەبوایە پێشەنگ بوینایە بۆ بە جیهانی. بیرکردنەوە و کردەوە و دەنگدانی مرۆیانە نە ڕەگەزپەرستانە. نەک بە پێچەوانەوە ئەو جۆرە بیرکردنەوەو دەنگدان و هەڵبژرادنە ببێ بە جێ بایەخ و سەیرو سەمەرەو جێی سەر سووڕمان و ئاواتی بخوازین بەڵام خۆ قەیدی ناکا ئەگەر وەک دەڵێین زەرەر لە نیوەش بگەڕێتەوە قازانجە و ماسی هەرگا لە ئاو بگیردرێ بەکەڵک دێ.\nخۆزگە ئێمەش تێبگەیشتینایە و چاومان لە کردەوە باشەکانی ئەولاو ئەم لاش بوایە و با لەوان فێر بوینایە قەیدی ناکا گەرچی بایە تۆشی بێ هیوای لەسەر بانی خەیاڵم دا پەل ناکوتێ و هیوادارم و هەروا بوە و هەر واش دەبێ و ئێمەش بەیارمەتی خودای مەزن و بیری تیژی زانایان و هیممەتی چین و توێژەکان دووبارە و چەن بارە ئەو وێنانە دەنوێنین و تۆمار دەکەین بەڵام بەم حاڵ و باڵەوە ها هوو تا ئەوکاتە.\nکاکە عیرفانی زێدە خۆشەویست!\nزۆر جوانی بۆ چوویە و هیوا دەخوازم بەردەوام پێنووست رەنگی راستەقینەی ستەم لێکراوان بخاتە سەر پەڕاوی مێژوو و دڵی خەفەتباری خەولێکەوتووان راچڵەکێنێ\nبه راستی وتاریکی جوانه و به جی وزور گرینگ بو وه ک همو باسه کانی برای به ریز کاک عرفان من به ش به جیی خووم ته نیا ئه م به شه له وتاره که ی هه ل ده بژیرم چونکه وتیه کم نیه بو با سکردنی.(خۆزیا بۆ ئێمەش دەبێ ڕۆژێ بگەین بەو ئاستە لە تێگەیشتن و هۆشیاری مەدەنی کە دەنگ دانمان نەلە چاویلکەی تەسک و تەم و مژاوی ڕەگەزپەرستی و چینایەتی و عەشیرە بازی و تایفەگەرایی بەڵکوو بە پێی شیاوی و لێهاتوویی و توانای ڕاپەڕاندنی ئەرکەکانەوە و بەڕێوە بردنی وڵاتەوە بێت!!)بو جاریکی تر ده س خوش له یرای به ریز کاک عرفان و بریو به رانی ئه م مال په ره.هه ر سه رکه وتو بن .\nزور سوپاسی بوچوونی هه ر دوو به ریزان ده که م و ده لیم ئه و خوزیا یه له کانیاوی هیواوه هه لده قولی و پیم خوشه ریزداران رای خوشیان له سه ری بنووسن و خوشیان گه ر کرا بناسینن پی ده چی له ناسراوان بن


له کوێت خۆپیشاندان قه‌ده‌غه ده‌کرێت\nده‌سه‌ڵاتداران له وڵاتی کوێت ئاگاهی ده‌ده‌ن که ڕێوشوێنی توند ده‌گرنه به‌ر بۆ سه‌رکوتکردنی هه‌ر خۆپیشاندانێک دژ به حکومه‌تی وڵاته‌که بکرێت و ده‌شڵێن هه‌موو گردبونه‌وه‌یه‌ک به مه‌به‌ستی نیشاندانی ناڕه‌زایی قه‌ده‌غه‌یه.\nئه‌م ڕاگه‌یاندنه‌ی ده‌سه‌ڵاتدارانی کوێتی ته‌نها چه‌ند کاژمێرێک پاش پێکدادانی نێوان هێزه ئاسایشیه‌کانی وڵاته‌که و هه‌زاران خۆپیشانده‌ر هات که له ده‌ره‌وه‌ی گرتوخانه‌یه‌کی شاری کوێت کۆبووبوونه‌وه و داوای ئازادکردنی (موسه‌له‌م ئه‌لبه‌ڕاک) یان ده‌کرد که یه‌کێکه له ڕێبه‌رانی ئۆپزسیۆنی کوێت.\nبه‌ڕێز ئه‌لبه‌راک به تاوانی وه‌ک ده‌گوترێت سوکایه‌تی کردن به میری کوێت ده‌ستگیر کراوه و له‌ژێر لێکۆڵینه‌وه‌دایه.\nهه‌ر ئه‌مڕۆ پێنجشه‌ممه موسه‌له‌م ئه‌لبه‌راک، که پێشتر ئه‌ندامی په‌رله‌مان بووه به متمانه‌یه‌کی دارایی به بڕی 10 هه‌زار دیناری کوێتی که ده‌کاته زیاتر له 35 هه‌زار دۆلاری ئه‌مریکایی ئازادکراوه وه‌ک له ڕاپۆرته‌کانی میدیای وڵاتی کوێتدا باسکراوه.\nله هه‌فته‌ی ڕابردوودا کوێت هه‌موو گردبوونه‌وه‌یه‌کی زیاتر له 20 که‌سی قه‌ده‌غه کرد وه‌ک هه‌وڵێک بۆ ڕێگه‌گرتن و سه‌رکوتکردنی په‌ره‌سه‌ندنی ئه‌و خۆپیشاندانانه‌ی به ڕێبه‌رایه‌تی لایه‌نه‌کانی ئۆپزسیۆن ده‌کرێن له‌م وڵاته‌ی که‌نداوی فارسدا که لایه‌نه ئیسلامیه‌کانی ئۆپزسیۆن به‌شێکن لێی و هه‌وڵده‌ده‌ن جارێکی تریش کۆنترۆڵی په‌رله‌مانی کوێت بکه‌نه‌وه له‌و هه‌ڵبژاردنه‌دا که بڕیاره ڕۆژی 1 ی مانگی 12 بکرێت.\nئاژانسی ده‌نگ و باسی ئه‌سیۆشێتد پرێس ده‌ڵێت ئه‌نجامی ئه‌و هه‌ڵبژاردنه گرنگه بۆ ژینگه‌ی سیاسی کوێت.\nسه‌رکه‌وتنی ئیسلامیه‌کان و هاوپه‌یمانه‌کانی له‌و هه‌ڵبژاردنه‌دا ده‌شێت ببێته مایه‌ی فشاری زیاتر بۆسه‌ر بنه‌ماڵه‌ی فه‌رمانڕه‌وای کوێت که ڕۆژئاوا پشتیوانی لێده‌کات و به‌ڵام تا ئێستا پشتی کردۆته ئه‌و داوایانه‌ی بۆ سه‌پاندنی شه‌ریعه ده‌کرێن له وڵاته‌که‌دا.\nله ئێستاد کوێت بنکه‌ی سه‌ربازی وڵاته یه‌کگرتووه‌کانی ئه‌مریکای لێیه ، واته ئه‌و هێزه سه‌ربازیانه‌ی ئه‌مریکا که له عێراق کشانه‌وه ئێستا بنکه‌یان له کوێته.


پیلانى کۆمارى ئیسلامى بۆ هانەى بڵ: خەڵکى پاوە و هەورامان مەترسییان لەسەرە | AvaToday\nپڕۆفیسۆر میقداد پیرساحب ڕایگەیاند کە کێشەى کەمئاوى زیانێکى چارەسەرنەکراوە، ئەگەر ئەم دۆخە بەردەوام بێت ئەوا میراتى سەدان ساڵەى باخەکان و ژیان لە هەورامان تووشى مەترسى جددى دەبێتەوە و گۆڕانى ئاو و هەوایی هۆکار دەبێت بۆ تێکچوون و لەنێوچوونى میراتى فەرهەنگى هورامان کە لە یونسکۆش تۆمار کراوە و وردە وردە خەڵک ناچار دەبن هەوارەکانیان جێ بهێڵن و ڕوو بکەنە شارەکان.\nپسپۆڕانى بوارى تەندروستى پاوە چەندین ساڵە باس لەوە دەکەن کە مەترسى لەسەر تاقە سەرچاوەى ئاوى خواردنەوەى شارى پاوە و نەوسوود و نۆدشە و چەندین گوندى دیکە کە ئەویش هانەى بڵە کە دەڕژێتە نێو ڕووبارى سیروان. ئێستا بە گواستنەوەى ئاوى ڕووبارى سیروان بۆ سەدان کیلۆمەتر واوەتر بە ناوى گەڵاڵەى گەرمسێرى، مەترسى گەورەى لەسەر ڕەوتى سیروان دروست کردووە کە سەدان ساڵە هۆکارە بۆ دەستەبەرکردنى ئاوى باخەکان و خەڵک و لەو ئاوەش کە کێشراوە نە لوولەیەک و نە جۆگەلەیەک نەکێشراوە بۆ ناوچە هەورامی نشینەکان!\nکۆمارى ئیسلامى هۆکارى هەموو بەدبەختییەکى گەلانى ئێرانە و بە هۆى بڕیارە سەقەت و خراپەکانى ئاخوندەکان و پیلانگێڕییە سەربازی و ئەمنییەکانیان، بوونەتە هۆى گۆڕینى دیمۆگرافیاى کوردستان و ناوچەکانى دیکە و وا وردە وردە ئاسەوارەکانى ئەم گۆڕانکارییە ژینگەییە دەردەکەوێت و خەڵک ناچارن شوێنەکانى خۆیان جێ بهێڵن!


خامنەیی: لە هیچ شوێنێک لەگەڵ ئەمریکییەکان دانانیشین | ROJnews\nسێشەممە, 17 سبت 2019 - 14:34\nدوای ئەوەی دەنگوی ئەوە بڵاو بووەوە کە ئەگەری ئەوە هەیە سەرۆک کۆماری ئێران و سەرۆک کۆماری ئەمریکا لە نیویۆرک کۆببەنەوە، ڕێبەری ئێران ڕەتیدەکاتەوە کاربەدەستانی ئێران لەهیچ ئاستێک و لەهیچ شوێنێک لەگەڵ ئەمریکییەکان دانیشن.\nئەمڕۆ عەلی خامنەیی ڕێبەری ئێران کۆتایی بەو دەنگویانە هێنا کە گوایە دۆناڵد ترامپ سەرۆک کۆماری ئەمریکا و حەسەن ڕۆحانی لە نیویۆرک کۆدەبنەوە، هەروەها جەختی لەوە کردەوە کە دەیسەلمێنن کە فشاری ڕەها، بەهایەکی نییە و کاریگەر نابێت.\nخامنەیی ڕایگەیاند:"جارێک دەڵێن دانوستان بەبێ مەرج، جارێک دەڵێن ١٢ مەرجمان هەیە، ئەمە نیشاندەری پەشێوی سیاسەتی ئەوانە، یان فێڵێکە بۆ سەرلێشێواندنی ئێمە، بەڵام ئێمە گێژ نابین، چونکە ڕێگەمان ڕوونە و دەزانین چی دەکەین".\nخامنەیی جەختی لەوە کردووەتەوە کە "ئەگەر ئەمریکا لە قسەکانی پاشگەز ببێتەوە، تۆبە بکات و بگەڕێتەوە سەر ڕێککەوتنە ئەتۆمییەکە لەگەڵیان دادەنیشن، وەک وڵاتانی دیکەی ناو ڕێککەوتنەکە، بە پێچەوانەی ئەمە، "هیچ دانوستانێک، لە هیچ ئاستێک و لە هیچ شوێنێک لەنێوان ئێران و ئەمریکا ڕوونادات".


چـیرۆک بۆ منداڵان:\nگوڵێکی سووری لەخۆبـایی.*\nوەرگـێڕانی: رەزا ساڵح\n* بە دەستکارییەوە ئەم چیرۆکەم لە زمانی ئینگلیزییەوە وەرگێڕاوە. ناوی نووسەری لەسەر نییە.\n• نـاوی رووەکی (گـوێـچکەفـیل) یا (گـوێـچکەی فـیل) لە هـاوڕیی دڵسـۆزم، نووسـەر و شاعـیر کاک (محەمـەد بـەرزی)یەوە وەرگـرت. کە بەرانبەر بە وشەی (کاکـتۆس) ئینگـلیزی و (الصـبار)ی عـەرەبییە.. نازانـم بە کـوردی ناوێـکی تـری هـەیە یا نیـیە؟\n• منـداڵە ژیـر و ژیکەڵەکـانی کوردسـتان، ئێـوەی خوێنـەری ئەم چـیرۆکە.. بیـربکەنەوە.. کە چـی سـوود و وانەیـەک لـەم چـیـرۆکـەوە فـێـردەبـن؟


وه‌زاره‌تى دارایی و ئابوریی هه‌رێم، به‌رده‌وامى به دابه‌شكردنى مووچه‌ى مانگى ڕابردووى فه‌رمانبه‌ران و خانەنشینان ده‌دات و سبه‌ینێش مووچه‌ى وه‌زاره‌ت و ده‌سته‌یه‌كى دیكه دابه‌شده‌كات.\nسەرچاوەیەك لە وەزارەتی دارایی و ئابوریی حكومەتی هەرێمی كوردستان به تۆڕی میدیایی ئێستاى ڕایگەیاند، سبەینێ یه‌كشه‌ممه مووچەی مانگی ڕابردووی وه‌زاره‌تى داد و ئه‌نجومه‌نی دادوه‌ریی هه‌رێم دابه‌شده‌كرێت.\nسه‌رچاوه‌كه‌ى وه‌زاره‌تى دارایی ڕاشیگه‌یاند، ڕۆژی پێنجشەممە مووچەی وەزارەتی كار و كاروباری كۆمەڵایەتی دابەشكراوه .\nپێشتریش فارس عیسا سه‌رۆكى نوێنه‌رایه‌تیى حكومه‌نى هه‌رێمى كوردستان له به‌غداد به تۆڕی میدیایی ئێستاى وتبوو، 200 ملیار دیناره‌كه‌ى به‌غداد به‌منزیكانه ڕه‌وانه‌ده‌كرێت و ڕێككاره ئیدارییه‌كانى ته‌واوكراون.\nگەرمەسێر.. بۆمبێکی چێندراو لە قۆریی چایدا بە شوانێکدا تەقییەوە\nشاندێکی باڵای ئەمنیی عێراق سەردانی كەركوك-ی كرد\nوەزیری ناوخۆی عێراق و چەند بەرپرسێكی دیكەی ئەمنیی عێراق سەردانی كەركوكیان كرد، مەبەستی سەردانەكەش ئاگاداربوونە لە ڕەوشی ئەمنیی…\nبەڕێوەبەرایەتیی گشتیی ئەزموونەکانی سەربە وەزارەتی پەروەردەی حکومەتی هەرێمی کوردستان ڕوونکردنەوەیەکی لەبارەی دەنگۆی هاککردنی وێبسایتی بەڕێوەبەرایەتییەکەیانەوە بڵاوکردەوە و ئەو…\nنۆژه‌نكردنه‌وه‌ى به‌شه‌ناوخۆییه‌كان ته‌واوكران.. ده‌وامى زانكۆی سلێمانى ده‌ستپێده‌كاته‌وه\nدواى چه‌ندین ڕۆژ كاركردن له به‌شه ناوخۆییه‌كانى زانكۆی سلێمانى دواجار كاره‌كانى ته‌واوكران و یەكشەممە خوێندن له زانكۆكه ده‌ستپێده‌كاته‌وه.…


له‌لایه‌ن: محەمەد ڕزگار - به‌روار: 2021-01-08-22:44:00 - کۆدی بابەت: 1193\nمێژووی کۆمەڵ بە خێرایی\nسەرەتای مێژوو لە لایەن زانستەوە ڵێڵە، هەرچەندە مادیەکان (هیرۆفتس ٤٨٤ - ٤٢٥ پ.ز) بە (باوکی مێژوو) دەناسن و زانیارییەکانی سەرەتایی تەنها لەوان وەردەگرن، واشی بۆچووینە کە مێژووی کۆمەڵ لە ئەڵقەی وەرچەرخانی مەیموون بۆ ئادەمیزاد دەست پێدەکا، ئێستا ئەو بۆچوونە لاواز و دەستکورت بووە لە ڕووی زانستی.\nهەرچی مەدرەسەی ئاینیشە، حەزرەتی ئادەم بە سەرەتای مێژوو دەناسێ، بەپێی (بدایة والنهایە-ابن الکثیر) حەزرەتی ئادەم ڕۆژی جومعە دروست کراوە، یەکەم جار لە شاری کوغلاندی هیند نەوەکانی بەسەر زەویدا بڵاوبوونەوە، هەندێک مێژووی دابەزینی بۆ ٣٥- ٤٠ سەدە پ.ز. دەگێڕنەوە، یوشر و لایتفوت دەڵێن ژیان لە ٤٠٠٤-.ز. دەستی پێ کردووە، وردتر لە ١٣/ئۆکتۆبەری ٤٠٠٤ پ.ز سەعات ٩ـی بەیانی دەستی پێ کرد!! هەرچی (ئاشۆش)ـە دەڵی لە نێوان هەینی دابەزینی ح.ئادەم و هەینی تۆفانی ح.نوح ٢٢٠٠ ساڵ و ٢٦ ساڵ و ٢٣ ڕۆژ و ٤ سەعاتە!، لەو نێوانە چەند نەوەیەکی تەمەن درێژ بەسەر زەوی پەرش و بڵاو بوون، تەورات بەوردتر مێژووی تۆفانەکە دەگێڕێتەوە بۆ ١٧/٢/٦٠٠ـی تەمەنی (ح.نوح)، د احمد سوسە دەڵێ بەپێی تەورات لە ٣٠٠٠پ-ز لە تەمەنی ٦٠٠ ساڵەی ح نوح تۆفانەکە ڕوویدا، بەڵام خۆم بە وردیم لە تەورات کۆڵیەوە دەرکەوت ئەو قەبلاندنەی (د. احمد سوسە) هەڵەیە، ڕاستییەکەی بەپێی تەورات کە لە (سفر التکوین اصحاح ٥) باسی دەکات قەبلاندنەکەی (ئاشۆس) نزیک بوو لەگەڵ کەمێک جیاوازی، دەرکەوت ئەو ماوەیە بریتییە لە: ٢٢٥١ساڵ و ٢ مانگ و ١٧ڕۆژ، بەڵام وا پێدەچێ زۆر زیاتر بێ ئەگەر بە ووردی سەرنج بدەینە قورئان و تەورات دەردەکەوێ تەمەنی نەوەکان گەلێ دوور و درێژ بووە، دوای لە تەمەنی ٦٠١ لە جودی گیر بووە، جارێکی تر لەو کوردستانە لە دەوروبەری شاخی جونی ژیان دەستی پێ کردووەتەوە، یەکەم ئاوەدانیش هەر لە کوردستان لە بناری جودی لەسەر دەستی نوح بە ناوی (هەشتایان-گوزارش لەو ٨٠ کەسەی لەگەڵی دا بوون)، بەپێی هەندێ سەرچآوە یەکەم شار لە نێوان ٣٠٠٠ بۆ ٥٠٠٠ ساڵ پ.ز دروست بووە، پێشووتر وا دەزانرا یەکەم شار و یەکەم شارستانی لە خوارووی عیراقی ئێستا لەسەردەمی سۆمەرییەکان بووە، کەچی بەپێی دوادۆزینەوەی تیمێکی (ئەمریکی و سوری) هاوبەش بە سەرپەرشتی (مگوایر گیپسۆن)ـێ شوێنەوار ناسی لە (پەیمانگای ئۆرێنتال)ی شیکاگۆ لە ساڵی ١٩٩٩ دەرکەوت دەکەوێتە ڕووی رۆژهەڵاتی سوریای ئێستا بە ناوی (گردە حموقار-نزیک جودی)، ئیتر ئەوە سەرهەڵدانی شارستانیشە، هەموو ئەو شارستانی و چرا ڕووناکانەی قوڵایی مێژوو یەکەم جار لە ڕێگەی هۆکاری دەرەکی و پەیامی ئاسمانی یەوە بنڕێژ کراون، ئینجا درێژەیان بە خۆ داوە، وەک یۆنانیەکان، ڕۆم، بابلیەکان، چینیەکان، هندیەکان، میسریەکان، مایا، ...، زۆربەشیان بە شێوەیەک لە شێوەکان دەوڵەتێکی خواییان بۆ خۆ دروست کردوون تا دەسەڵاتیان بەهێز بێت، وەک تەنزیرەک بۆ هاوتایی پاپا و ئیمپراتۆر دەیانگوت: هەروەک مرۆڤ لە دوو لای ماددی و روحی پێک هاتووە دەبێ دەسەڵاتیش لەو دوو لایە پێک بێت، ئاین و پاپا و بۆ رۆحی مرۆڤ و دەوڵەت و ئیمپراتۆریش بۆ جەستەکەی، ئەو جۆرە دەسەڵاتە سیۆکراسی پێ وتراوە، یان مەولەت پێ دراو، هەرچەندە عەلمانییەتی ئێستا دەیەوێ ناسنامەی مێژووی خۆی بگێڕێتەوە سەر لاتینی کۆن گوایە کەلتووری یۆنان بناغەی ئاینی نەبێ، کەچی بە ورد بوونەوە دەبینین هەتا شارستانی (یۆنان)ـیش بناغەکانی ئاینی ئاسمانییە، ناوی یۆنانیشی لە (یونس) پێغەمبەر هاتووە، هەریەکە لە ئەنکلامیدیس و فیساگۆرس (٥٨١-٤٩٧ پ.ز) لە سەر دەستی پێغەمبەران (ح.داود و ح.سلیمان) دەرسیان خوێندووە، زیاتر لەوەش زۆربەی شارستانی و یاسا کۆنەکانیشی ڕاستەوخۆ یان ناڕاستەخۆ لە شۆڕشی پێغەمبەرێک هاتووە، لە سەر ئەو بنچینەیە دەبینین شارستانی ڕۆم و یۆنان و میسر و چین و میزۆپۆتامیا... بەرهەمی پێغەمبەرانن بەو شێوەی خوارەوە: بناغەی ئیمپراتۆریەتی ڕۆمیش هەروا لە باپیرە گەورەیان کە ناوی (روم بن عسو بن اسحاق النبی)ـە، شریعەتی حامورابی درێژ کراوەی شریعەتی ح ئیبراهیمە، بەپێی (پەیمانگای ئیسلامی بریتانی- زانستەکانی بەراوردی ئاینی) ئەوا حامورابی ٣٠٠ ساڵ دوای ح.ئیبراهیم هاتووە لە ١٨٧٠ پ.ز، بۆیەش بەشی زۆری ماددەکانی شریعەتی حامورابی لە تەورات و ئینجیل و شەریعەتی ح.ئیبراهیم و هەندێکیشی لە ئاڤێستای سەردەشتی دەچێ، هەندێكی لەگەڵ قورئانیش لێک نزیکە، لەسەر ئەو بنچینە قووڵە ڕۆسۆ دەڵیت یەکەم دەسەڵات و شآرستانی ئاینی بووە.\nیاسای گەشەکردنی کۆمەڵ وا دەخوازێ کە جیهان بەرەو تێکەڵ بوون و پێشکەوتن و فراوان بوونی عەقڵی بێ، (ئەوەیان زۆر لە پەیامبەران هاتوون، بۆ هەموو گۆشەیەکی جیهان، تا کۆنمەڵ گەیشتە قۆناغێکی پێشکەوتوو و ئامادە بەرەو جهانگیری، ئیتر دوا (پێغەمبەر د.خ) و بە دوا پەیڕەوە نێردرا بۆ هەموو جیهان لە هەموو سەردەمێک و بە بەرنامەیەکی ژیانی تەواو، لێرەوە مێژووی ڕاستەقینەی کۆمەڵ دەست پێ دەکات، کۆمەڵیك گۆڕانکاریشی لێ هاتە دی، لەوانە: دەسەڵاتی هۆکاری دەرەکی گواسترایەوە بۆ ناوەکی، لە پەیامیشەوە گواسترایەوە بۆ قەقڵ، لە هێزی ماسولکەشەوە خزا بۆ هێزی فیکر.. کاریگەری سروشتیش زیاتر کەوتە دەست کۆمەڵ، لەگەڵ زۆر گۆڕانی تر کە تا ئێستاش بە خێراتر هەر بەردەوامە.\nهاتنی ئیسلام وەرچەرخانێکی بنەڕەتییە لە مێژووی گشت مرۆڤایەتی، هەر لە چینەوە تا ئەوروپا، ئەورووپیەکان دان بەوە دەنێک کە ڕابواونی ئەوروپی لە دوای سەدەکانی (١٦٠٠)ز لە ژێر کاریگەری دەروازەی ئەندەلوس و عوسمانیەوە بووە، بەسەرهاتی ئەو (سەعات)ـەی کە بە دیاری بۆ شای فرنسی (شارلمان) ناردرا لە لایەنی هارون الرەشید بەناوبەنگە ویل دیورانت لە (قصة الحضارة) تۆماری کردووە، بەڵام وا چاکە دەقی نامەی (شآ جۆرج) تۆمار بکەین لە (مەوسوعەی جودیمان وەرگرتووە) کە بۆ (هیشامی سێ یەم) ناردووە، چۆن داوای فێرکردن و پەرەپێدانی لێ دەکات:\n(لە شای ئینگلتەرا (جۆرج)ـەوە بۆ خەلیفەی موسڵمانان لە شانشینی ئەندەلوس، خاوەن شکۆ (هشامی سێ یەم)ـی پایە بەرز.. دوای سڵاو و ڕێز: گوێ بیستی باڵایی خوێندن و زانستی پیشەسازی بوویمە لای جەنابتان، تکامانە نەوەکانمان بێ بەش نەکەن لێی، ئەوا شازادە خانم (دوبانت)ی خوشکەزام بە خۆی و دەستەیەک لە کچە ماقوڵانی ئینگلتەرا و بە دیاریەکی سادەشەوە نارد، دەخوازین بە زانست و زانیارییەوە بگەڕێنەوە لامان، تا نەوەکانمان فێر بکەن. ) -خزمەتکارتان-جۆرج-\nخەلیفەیش قایل بوو لەسەر بودجەی (بیت المال) فێر بکرێن.\nدوای ئەو دۆخە وەرگەڕا، شارستانی ئیسلام دواکەوت و ئەوروپا پێشڕەوایەتی وەرگرت، دنیای سەرمایەداری لێ هاتە دی، لە کار و کاردانەوەکەش دا کۆمەڵێک مەدرەسەی فیکری و سیاسی لێ پەیدا بوو، سەرەکیەکەیان مەدرەسەی مارکسیەت بوو کە لە ساڵی ١٩١٧ لەسەر دەستی لینین شۆڕشی ئۆکتۆبەر و سەربازگەی دژ بە ڕۆژئاوای لێ دروست بوو، خەریک بوو هەموو جیهان بە ئەمریکاشەوە هەڵڵوشی دوای لە کۆتایی سەدەی ڕابردوو ئەزموونەکەی تێک رووخا و لەو ساتەوە ئەمریکا بە تاک جەمسەری سەرکردایەتی جیهان دەکات.\nبابه‌ته په‌یوه‌ندیداره‌كان به : مێژووی كۆمەڵ\nگەشەی مەینەتی كورد - كاریگەرییە سیاسییەكانی